Diari Oficial de la Generalitat Valenciana


Sumari del DOGV 9405, del 16-08-2022 (2022/7585)

DECRET 117/2022, de 5 d'agost, del Consell, pel qual s'aprova el Reglament d'organització i funcionament dels centres superiors d'ensenyaments artístics integrats en l'Institut Superior d'Ensenyances Artístiques de la Comunitat Valenciana (ISEACV).
--------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2022/08/05/117/dof/vci/html**

### Dades del document

Número de DOGV
:   9405

Data del DOGV
:   16-08-2022

Secció del DOGV
:   I. DISPOSICIONS GENERALS

Número del document
:   2022/7585


Data del document
:   05-08-2022

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Decret

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * Institut Superior d'Ensenyaments Artístics de la Comunitat Valenciana
    * institució pública
    * reglament intern
    * centre d'ensenyament
    * educació artística
    * legislació

DECRET 117/2022, de 5 d'agost, del Consell, pel qual s'aprova el Reglament d'organització i funcionament dels centres superiors d'ensenyaments artístics integrats en l'Institut Superior d'Ensenyances Artístiques de la Comunitat Valenciana (ISEACV). [2022/7585]  
Preàmbul  
Títol I. Dels centres superiors d'ensenyaments artístics de l'ISEACV i les seues competències  
Capítol únic. Disposicions generals  
Article 1. Objecte i àmbit d'aplicació  
Article 2. Caràcter i ensenyaments dels centres superiors d'ensenyaments artístics de l'ISEACV  
Article 3. Creació, modificació i supressió de centres docents  
Títol II. Autonomia pedagògica, organitzativa i de gestió dels centres docents  
Article 4. Autonomia dels centres superiors d'ensenyaments artístics de l'ISEACV  
Capítol I Autonomia pedagògica  
Article 5. Projecte pedagògic dels centres superiors d'ensenyaments artístics de l'ISEACV  
Article 6. Pla d'igualtat  
Article 7. Pla de comunicació i projecció  
Article 8. Pla del Sistema d'Assegurament Intern de la Qualitat (SAIQ)  
Article 9. Programació general anual dels centres superiors d'ensenyaments artístics  
Article 10. Memòria final de curs  
Article 11. Organització de l'activitat acadèmica  
Capítol II Autonomia organitzativa i de gestió  
Secció primera. Projecte de gestió i règim econòmic  
Article 12. Projecte de gestió del personal i dels recursos materials anual dels centres superiors d'ensenyaments artístics de l'ISEACV  
Article 13. Projecte de gestió econòmica anual dels centres superiors d'ensenyaments artístics de l'ISEACV  
Article 14. Manteniment, conservació i vigilància de les instal·lacions  
Article 15. Pla de sostenibilitat de recursos, eficàcia energètica i tractament de residus  
Secció segona. Normes d'organització i funcionament  
Article 16. Normes d'organització i funcionament dels centres superiors d'ensenyaments artístics  
Article 17. Horari general del centre educatiu  
Article 18. Accés als centres educatius  
Article 19. Mitjans de difusió dels centres docents  
Article 20. Protecció de dades de caràcter personal  
Article 21. Salut i seguretat als centres educatius  
Article 22. Mesures d'emergència i pla d'autoprotecció del centre  
  
Títol III Òrgans de govern i de coordinació dels centres  
Capítol I. Òrgans de govern col·legiats i equips directius  
Article 23. Òrgans de govern col·legiats i equips directius  
Secció primera: El consell de centre  
Article 24. Naturalesa  
Article 25. Composició  
Article 26. Renovació i vacants esdevingudes  
Article 27. Funcions del consell de centre  
Article 28. Funcionament del consell de centre  
Article 29. Convocatòries  
Article 30. Acords  
Article 31. Estatut jurídic dels membres del consell de centre  
Secció segona: El claustre  
Article 32. Naturalesa i composició  
Article 33. Funcions i competències  
Article 34. Funcionament  
Article 35. Convocatòries  
Article 36. Acords  
Secció tercera: L'equip directiu  
Article 37. L'equip directiu  
Article 38. Funcions de l'equip directiu  
Article 39. Característiques comunes dels membres de l'equip directiu  
Article 40. Suplència dels membres de l'equip directiu  
Article 41. Dedicació de l'equip directiu a les tasques de direcció  
  
Capítol II Òrgans de govern unipersonals  
Article 42. La direcció dels centres  
Article 43. Funcions i competències de la direcció dels centres  
  
Article 44. La subdirecció i les seues competències  
Article 45. La secretaria i les seues competències  
Article 46. La direcció d'estudis i les seues competències  
Article 47. La sotssecretària  
Capítol III Òrgans de coordinació docent  
Article 48. Òrgans de coordinació docent dels centres superiors d'ensenyaments artístics  
Secció primera: La comissió acadèmica de centre (CACE)  
Article 49. Composició de la comissió acadèmica de centre  
Article 50. Funcions de la comissió acadèmica de centre  
Secció segona: Els departaments acadèmics d'especialitat o d'Itinerari  
Article 51. Naturalesa, composició i funcions  
Article 52. Departaments acadèmics dels centres  
Secció tercera. Comissions i responsables de gestió i funcionament dels centres  
Article 53. Naturalesa  
Article 54. Comissió de mobilitat i internalització  
Article 55. Comissió de pràctiques  
Article 56. Comissió de comunicació i projecció  
Article 57. Comissió d'investigació  
Article 58. Comissió de formació permanent del professorat  
Article 59. Responsable de qualitat  
Article 60. Responsable de tecnologies de la informació i la comunicació (TIC)  
Article 61. Coordinadora o coordinador d'igualtat  
Article 62. Altres comissions  
Secció quarta: La delegació d'estudiants  
Article 63. Naturalesa, composició i funcions  
Títol IV Membres de la comunitat dels centres  
Capítol I Del personal docent i investigador  
Article 64. Personal docent i investigador  
Article 65. Drets i deures del personal docent i investigador  
Article 66. Infraccions i sancions  
Article 67. Personal docent contractat especialista  
Article 68. Assignació d'horaris  
Article 69. Acreditació d'ensenyaments artístics superiors del professorat de l'ISEACV  
Article 70. La investigació en la jornada laboral  
Article 71. Participació en programes de postgrau interns i externs  
  
Article 72. Compte personal d'acreditació  
Article 73. Permisos i llicències  
Capítol II Dels estudiants  
Article 74. Orientació personalitzada de l'alumnat  
Article 75. Admissió  
Article 76. Admissió de l'alumnat amb diversitat funcional  
Article 77. Criteris d'accés a la primera matrícula  
Article 78. Condició d'estudiant  
Article 79. Drets i deures de l'alumnat  
Article 80. Infraccions i sancions  
Article 81. Promoció i permanència en els centres  
Article 82. Abandó dels estudis  
Article 83. Reclamació de qualificacions  
Article 84. Ordre de matriculació  
Article 85. Representació de l'alumnat  
Títol V Dels estudis  
Capítol únic  
Article 86. Títols superiors, títols de màster en ensenyaments artístics i programes de doctorat  
Article 87. Altres títols  
Article 88. Proves especifiques d'accés  
Article 89. Oferta d'ensenyaments de grau en ensenyaments artístics superiors  
Article 90. Oferta d'ensenyaments de nivell de postgrau  
Article 91. Procediment per a l'elaboració de la proposta d'ensenyaments de màster  
Article 92. Procediment per a l'elaboració de la proposta d'ensenyaments de doctorat  
Article 93. Oferta formativa d'ensenyaments de títols propis de nivell de grau i de nivell de postgrau  
Article 94. Revisió dels plans d'estudis dels títols superiors  
  
Article 95. Guies docents. Criteris d'elaboració i revisió  
Article 96. Beques i ajudes  
Article 97. Premis, distincions i reconeixements a l'alumnat  
Article 98. Regulació de les practiques externes i internes  
Article 99. Programes addicionals de perfeccionament  
Títol VI De la investigació en els ensenyaments artístics superiors i de la transferència del coneixement  
Capítol únic  
Article 100. La investigació i la transferència del coneixement  
Article 101. La investigació, dret i deure del professorat d'ensenyaments artístics superiors  
Article 102. Foment de la investigació, del desenvolupament científic i de la innovació tecnològica en l'ISEACV  
Article 103. Col·laboració amb altres entitats o persones físiques  
Article 104. Programa d'investigació del professorat  
Article 105. Acreditació de la capacitat Investigadora  
Article 106. L'organització de la investigació en l'ISEACV  
Article 107. Els grups d'investigació de l'ISEACV  
Article 108. Creació i duració dels grups d'Investigació de l'ISEACV  
Article 109. Col·laboracions amb alteres entitats o persones físiques  
Article 110. Funcionalitat de la Comissió d'Investigació  
Títol VII Règim econòmic dels centres  
Capítol Únic  
Article 111. Gestió econòmica dels centres superiors d'ensenyaments artístics  
Article 112. Ingressos dels centres  
Article 113. Taxes i preus públics  
Article 114. Despeses de funcionament dels centres  
Article 115. Elaboració i aprovació del pressupost dels centres  
  
Article 116. Lliurament de les assignacions de l'ISEACV per a despeses de funcionament  
Article 117. Execució del pressupost  
Article 118. Rendició de comptes dels centres  
Article 119. Modificació dels pressupostos dels centres  
Article 120. Comptes corrents en institucions financeres  
Article 121. Instrumentació comptable  
Article 122. Arxiu de la documentació  
Article 123. Inventari de béns  
Títol VIII De l'avaluació dels centres. Sistemes i garanties  
Capítol únic  
Article 124. Naturalesa, òrgans i competències  
Disposició addicional primera. Dels ensenyaments  
Disposició addicional segona. Altres tipus de centres  
Disposició addicional tercera. Sistemes d'assegurament intern de la qualitat (SAIQ)  
Disposició addicional quarta. Avaluació del rendiment  
Disposició addicional cinquena. Reglament d'organització i funcionament dels centres integrats en l'ISEACV  
Disposició addicional sisena. Limitació de la despesa  
Disposició Addicional setena. Canvi de denominació específica dels centres  
Disposició transitòria primera. Departaments acadèmics  
Disposició transitòria segona. Funcions de la Inspecció Educativa  
  
Disposició transitòria tercera. Centres adscrits.  
Disposició transitòria quarta. Cicles formatius d'ensenyaments artístics  
Disposició derogatòria única. Derogació normativa  
Disposició final primera. Desplegament  
Disposició final segona. Entrada en vigor  
  
  
PREÀMBUL  
  
La Llei orgànica 5/1982, d'1 de juliol, d'Estatut d'Autonomia de la Comunitat Valenciana estableix en l'article 53.1 la competència exclusiva de la Generalitat en la regulació i administració de l'ensenyament en tota la seua extensió, nivells i graus, modalitats i especialitats, sense perjudici del que disposen l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquella, el desenvolupament, i de les facultats que atribueix a l'Estat el número 30 de l'apartat 1 de l'article 149 de la Constitució Espanyola, per a dictar normativa bàsica en matèria d'educació. La Llei orgànica 2/2006, de 3 de maig, d'educació dedica el títol V a la participació, autonomia i govern dels centres, i determina que la comunitat educativa participarà en el govern dels centres i que els centres disposaran d'autonomia pedagògica, d'organització i de gestió. D'igual manera, estableix els òrgans col·legiats de govern i de coordinació docent dels centres públics i regula els aspectes fonamentals referits a la direcció dels centres públics.  
  
La Llei orgànica 2/2006, de 3 de maig, d'educació, també estableix els denominats ensenyaments artístics superiors, que agrupen els estudis de música i dansa, els ensenyaments d'art dramàtic, els ensenyaments de conservació i restauració de béns culturals i els estudis superiors de disseny i els estudis superiors d'arts plàstiques, entre els quals s'inclouen els estudis superiors de ceràmica i els estudis superiors del vidre. Aquests tenen caràcter d'educació superior, i la seua organització s'adequarà a les seues exigències corresponents, la qual cosa implicarà algunes peculiaritats quant a l'establiment del seu currículum i l'organització dels centres. En aquesta Llei orgànica 2/2006, de 3 de maig, d'educació es produeixen certs i tímids avanços: la previsió de creació d'un Consell Superior d'Ensenyaments Artístics com a òrgan consultiu; la possibilitat de participació del Consell de Coordinació Universitària en l'ordenació d'aquests ensenyaments; la possibilitat d'oferir estudis de postgrau, amb equivalència amb els títols universitaris de postgrau i la possibilitat que les comunitats autònomes i les universitats puguen convindre fórmules de col·laboració.  
  
Una de les principals modificacions introduïdes per la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'educació, és aquella que afecta la denominació dels títols, i estableix que l'alumnat que haja superat els estudis superiors de Música, Dansa, Art Dramàtic, Arts Plàstiques i Disseny en la especialitat corresponent obtindran el títol de Grau en Ensenyaments Artístics Superiors de Música, Dansa, Art Dramàtic o Arts Plàstiques i Disseny, que serà equivalent, a tots els efectes, al títol universitari de grau. I, sempre que la normativa aplicable exigisca estar en possessió del títol universitari de grau, s'entendrà que s'acompleix aquest requisit qui estiga en possessió del títol de Grau en Ensenyament Artístics Superiors de l'especialitat corresponent.  
La Llei orgànica 2/2006, de 3 de maig, d'educació, després de definir en el seu article 3 els ensenyaments artístics i definir en altres articles la seua estructura, posa de manifest en el seu article 58 les característiques especials d'aquests ensenyaments, i habilita les comunitats autònomes perquè puguen establir procediments per a afavorir la autonomia i facilitar l'organització i gestió dels conservatoris i escoles superiors d'ensenyaments artístics.  
La Llei 8/2007, de 2 de març, de la Generalitat, d'ordenació de centres superiors d'ensenyaments artístics i de la creació de l'Institut Superior d'Ensenyances Artístiques de la Comunitat Valenciana (ISEACV), estableix en el seu article 16 que els centres superiors d'ensenyaments artístics de titularitat de la Generalitat i els ensenyaments artístics superiors que imparteixen, i els mitjans humans, tant docents com d'administració i servei, així com el mitjans materials queden integrats orgànicament i funcionalment en l'ISEACV.  
La mateixa llei, en el seu article 10, estableix que és funció del Consell de Direcció regular l'organització dels centres superiors d'ensenyaments artístics, i fixa els criteris per a l'elaboració per aquests de les seues normes d'organització i funcionament en el marc de l'Espai Europeu d'Educació Superior.  
Els Estatuts de l'ISEACV, aprovats pel Decret 82/2009, de 12 de juny, del Consell, en el seu article 38, assenyalen que els centres docents de l'ISEACV tenen l'estructura, funcions i òrgans de govern i gestió que es determinen en la legislació educativa que els és aplicable, el desenvolupament de la qual es durà a terme a través del reglament d'organització i funcionament dels centres.  
El Decret 243/2019, de 25 d'octubre, del Consell, d'aprovació del Reglament orgànic i funcional de la Conselleria d'Innovació, Universitats, Ciència i Societat Digital, estableix al seu article 8 les competències de la Direcció General d'Universitats: «La Direcció General d'Universitats exerceix les competències establertes a l'article 70 de la Llei 5/1983 i les altres previstes en l'ordenament jurídic, en matèria de formulació, execució i seguiment de la política universitària i de formació superior; regulació i gestió administrativa de les competències de la generalitat relatives a universitats, centres, estructures i ensenyances universitàries; foment i desenvolupament del Sistema Universitari Valencià i impuls de la seua qualitat, competitivitat i internalització; promoció de l'accés als estudis superiors; mapa de titulacions del Sistema Universitari Valencià; proposta del model de finançament universitari i de les taxes acadèmiques universitàries i d'estudis superiors; avaluació i prospectiva; i ensenyaments artístics superiors. També, a la disposició addicional única estableix els ens que s'adscriuen a la Conselleria: s'adscriuen a la Conselleria d'Innovació, Universitats, Ciència i Societat Digital, l'Agència Valenciana d'Avaluació i Prospectiva (AVAP), i l'Institut Superior d'Ensenyaments Artístics de la Comunitat Valenciana (ISEACV)».  
  
El Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, estableix que aquests ensenyaments estaran a lo disposat en el Decret 252/2019, de 29 de novembre, del Consell de regulació de l'organització i funcionament dels centres públics que imparteixen ensenyaments d'Educació Secundària Obligatòria, Batxillerat i Formació Professional, en la seua Disposició Transitòria Segona, determina que:  
  
«Transferència de personal, bens i serveis  
1. D'acord amb la disposició addicional única del Decret 243/2019, de 25 d'octubre, del Consell, pel qual s'aprova el reglament orgànic i funcional de la Conselleria d'Innovació, Universitats, Ciència i Societat Digital s'adscriu a aquesta conselleria l'Institut Superior d'Ensenyances Artístiques de la Comunitat Valenciana (ISEACV).  
  
2. Mitjançant una ordre conjunta de la Conselleria d'Innovació, Universitats, Ciència i Societat Digital i la Conselleria d'Educació, Cultura i Esport, amb l'informe favorable previ de les conselleries competents en matèria d'hisenda i de funció pública, s'articularà la transferència efectiva del personal docent dels cossos de catedràtiques i catedràtics de Música i Arts Escèniques, de professores i professors de Música i Arts Escèniques, de catedràtiques i catedràtics d'Arts Plàstiques i Disseny, de professores i professors d'Arts Plàstiques i Disseny, de mestres de taller d'Arts Plàstiques i Disseny, així com del personal d'administració i serveis en l'ISEACV. Fins aquest moment, l'abonament de les retribucions i la gestió del personal els continuarà tramitant la Conselleria d'Educació, Cultura i Esport.  
3. La Conselleria d'Educació, Cultura i Esport assumirà provisionalment fins al 31 de desembre de 2020 la gestió i manteniment dels immobles on es desenvolupa l'activitat dels centres adscrits a l'ISEACV. A partir d'aquest moment, la Conselleria d'Innovació, Universitats, Ciència i Societat Digital n'assumirà íntegrament la gestió i manteniment. No obstant això, totes dues conselleries establiran els mecanismes de coordinació necessaris en aquells béns immobles en els quals coexistisquen centres adscrits ambdues conselleries, així com respecte d'aquells en els quals s'haja planificat o iniciat alguna actuació per part de la Conselleria d'Educació, Cultura i Esport. En aquest mateix sentit es mantindran els contractes dels centres que es troben en vigor indistintament de la naturalesa compartida o no del centre.»  
  
Consegüentment, amb la finalitat de dotar els centres de l'ISEACV d'un marc comú en el qual puguen desenvolupar la seua autonomia en els àmbits organitzatiu, pedagògic, i de gestió econòmica i de recursos el Consell de Direcció de l'ISEACV acorda elaborar un reglament orgànic i funcional de centres de l'ISEACV per a satisfer aquesta necessitat.  
  
En la tramitació d'aquesta norma, s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
També s'ha tingut en compte l'establert en la Llei 23/2018, de 29 de novembre, de la Generalitat, d'igualtat de les persones LGTBI, dedica un capítol a l'establiment de mesures en l'àmbit de l'educació, així com l'establert en la Llei orgànica 3/2018, de 5 de desembre, de protecció de dades personals i garantia dels drets digitals, adapta l'ordenament jurídic espanyol al Reglament (UE) 2016/679, del Parlament Europeu i el Consell, de 27 d'abril de 2016, relatiu a la protecció de les persones físiques pel que fa al tractament de les seues dades personals i a la lliure circulació d'aquestes dades, completa les seues disposicions i garanteix els drets digitals de la ciutadania conforme al mandat establert en l'article 18.4 de la Constitució.  
  
Respecte dels principis de necessitat i eficàcia, la norma s'adequa a l'objectiu de desplegar la normativa bàsica recollida en la Llei orgànica 2/2006, de 3 de maig, d'Educació, i de la seua modificació realitzada per la Llei orgànica 3/2020, de 29 de desembre, així com la resta de normativa indicada en els paràgrafs anteriors.  
Quant al principi de proporcionalitat, la norma conté la regulació adequada i imprescindible, i estableix les obligacions necessàries a fi d'atendre l'objectiu que es persegueix.  
Es compleix, així mateix, el principi de seguretat jurídica, perquè la norma s'emmarca adequadament en la resta de l'ordenament jurídic, ja que respon al repartiment competencial establit en la Constitució Espanyola i en l'Estatut d'Autonomia de la Comunitat Valenciana, assumeix de manera coherent els mandats disposats en la normativa estatal bàsica, en la normativa autonòmica i en la normativa europea, totes aquestes disposicions normatives en vigor que són aplicables directament a l'organització i el funcionament dels centres públics que imparteixen ensenyaments artístics superiors.  
El principi de transparència s'ha vist garantit mitjançant la participació activa de les persones destinatàries d'aquest decret en l'elaboració, a través de la negociació en tots els àmbits de participació.  
  
En la tramitació del present decret s'ha observat el tràmit d'audiència ciutadana, s'ha donat trasllat a les conselleries i organismes amb competències en matèria educativa i s'ha oït el Consell Valencià d'Universitats i de Formació Superior.  
Aquesta disposició està inclosa en el Pla normatiu de l'Administració de la Generalitat per a 2020.  
En virtut de les competències establides en l'article 53.1 de l'Estatut d'Autonomia de la Comunitat Valenciana, i en els articles 18.f i 43 de la Llei 5/1983, de 30 de desembre, de la Generalitat, del Consell; del Decret 243/2019, de 25 d'octubre, del Consell, d'aprovació del Reglament orgànic i funcional de la Conselleria d'Innovació, Universitats, Ciència i Societat Digital, així com en l'article 38 dels Estatuts de l'ISEACV; a proposta de la Conselleria d'Innovació, Universitats, Ciència i Societat Digital; conforme/oït el Consell Jurídic Consultiu de la Comunitat Valenciana i oït aquest, i prèvia deliberació del Consell, en la reunió del dia 5 d'agost de 2022,  
  
  
DECRETE  
  
TÍTOL I  
Dels centres superiors d'ensenyaments artístics   
i les seues competències  
  
CAPÍTOL ÚNIC  
Disposicions generals  
  
Article 1. Objecte i àmbit d'aplicació  
Aquest decret regula l'organització i funcionament dels centres superiors d'ensenyaments artístics integrats en l'Institut Superior d'Ensenyances Artístiques de la Comunitat Valenciana (ISEACV).  
Article 2. Caràcter i ensenyaments dels centres docents públics de l'ISEACV  
1. Son centres superiors d'ensenyaments artístics de l'ISEACV els establits en l'annex II del Decret 82/2009.  
2. S'assigna a aquests centres l'organització dels ensenyaments artístics superiors i dels processos acadèmics, administratius i de gestió conduents a l'obtenció dels títols superiors i títols de grau d'ensenyaments artístics i postgrau, en el marc jurídic predeterminat i sense perjudici de les competències del Consell i de l'Institut Superior d'Ensenyances Artístiques de la Comunitat Valenciana. Podran organitzar i desenvolupar també ensenyaments conduents a l'obtenció de títols propis o qualsevol altra funció, prèvia aprovació per l'ISEACV.  
  
3. La denominació dels centres i la seua representació gràfica figurarà en lloc visible en tots els suports d'ús i s'ajustarà a la normativa d'identitat corporativa vigent.  
4. Son membres de cada centre tot el personal docent, investigador i d'administració i serveis adscrits a aquest, així com els i les estudiants matriculats en alguna de les ensenyances impartides pel centre.  
  
  
Article 3. Creació, modificació i supressió de centres docents  
S'estarà al que es disposa en l'article 37 »Creació, modificació i supressió de centres docents» del Decret 82/2009, de 12 de juny, del Consell, pel qual s'aproven els Estatuts de l'Institut Superior d'Ensenyances Artístiques de la Comunitat Valenciana  
  
  
TÍTOL II  
Autonomia pedagògica, organitzativa  
 i de gestió dels centres docents  
  
Article 4. Autonomia dels centres superiors d'ensenyaments artístics de l'ISEACV  
Els centres superiors d'Ensenyaments artístics, d'acord amb l'article 18 de la Llei 8/2007, disposaran d'autonomia pedagògica, d'organització i de gestió que ha de concretar-se en l'elaboració, aprovació i execució de:  
1. El projecte pedagògic  
2. Programació general anual  
3. El projecte de gestió dels recursos humans i materials  
4. El projecte de gestió econòmica  
5. Les normes d'organització i funcionament del centre  
6. La memòria final de curs  
7. Pla de comunicació i projecció  
8. El Sistema d'Assegurament Intern de Qualitat  
9. Pla d'igualtat  
10. Pla de normalització lingüística  
  
  
CAPÍTOL I  
Autonomia pedagògica  
  
Article 5. Projecte pedagògic dels centres superiors d'ensenyaments artístics  
El projecte pedagògic és el document del centre que recull les línies d'actuació pedagògiques, convergents amb l'Espai Europeu d'Educació Superior, en els àmbits de la creació artística que li són propis, així com la proposta de subscripció de convenis, col·laboració, projecció i comunicació amb altres institucions nacionals i internacionals, i de l'entorn socioeconòmic, laboral i cultural.  
Inclourà com a mínim:  
1. Objectius del projecte.  
2. Fases previstes en la consecució d'objectius.  
3. Línies d'acció: col·laboració amb institucions, relacions internacionals, foment de noves tecnologies, mitjans materials i instal·lacions, plans i línies d'investigació i creació artística.  
4. Pla d'avaluació pedagògica i de qualitat del centre.  
Aquest document serà elaborat per la direcció del centre i aprovat pel consell de centre, una vegada escoltat i aprovat pel claustre de professorat.  
Article 6. Pla d'igualtat  
Seguint les directrius establides per la Llei orgànica 3/2007, de 22 de març, per a la igualtat efectiva de dones i homes, cada centre implementarà un Pla d'igualtat en el qual es descriuran les accions a realitzar per cada centre amb la finalitat d'aconseguir els següents objectius:  
  
- La justícia en el si del centre extrapolable a la societat en el seu conjunt.  
- Foment de la democràcia en la presa de decisions.  
- Obtenció d'una igualtat real i no sols formal.  
- Full de ruta per al futur.  
- Aposta dels centres d'ensenyaments artístics superiors d'una consciència pública per l'igualtat.  
- Foment del creixement econòmic sense discriminació de gènere.  
- Aplicació d'una política transversal de gènere que impregne la vida dels ensenyaments artístics superiors en totes les seues facetes i conjunt.  
- Exercir i promoure la no-discriminació per raó de naixement, origen racial o ètnic, sexe, orientació sexual i identitat de gènere, religió, convicció o opinió, edat, discapacitat, nacionalitat, malaltia, condició socioeconòmica, idiomàtica o lingüística, afinitat política o sindical, per raó d'aparença o qualsevol altra condició o circumstància personal o social.  
Aquest document serà elaborat per la coordinadora o coordinador del Pla d'igualtat i aprovat pel consell de centre una vegada escoltat i aprovat pel claustre del professorat.  
  
Article 7. Pla de comunicació i projecció  
Cada centre redactarà un pla de comunicació i projecció en el qual es descriguen les accions que, seqüenciades en el temps, realitza el centre per a millorar la seua imatge i la reputació en l'entorn social, cultural, acadèmic i econòmic. Aquestes accions comuniquen la filosofia del projecte pedagògic, les activitats culturals que el centre realitza, tant dins com fora d'aquest, per a millorar la realitat social, i totes aquelles actuacions que es consideren susceptibles de ser difoses utilitzant mitjans digitals i/o analògics.  
Aquest document serà elaborat per la coordinadora o coordinador del Pla de comunicació i projecció i aprovat pel consell de centre una vegada escoltat i aprovat pel claustre del professorat.  
  
Article 8. Pla d'Assegurament Intern de la Qualitat (SAIQ)  
  
És el conjunt de procediments que conformen el Pla de qualitat de cada centre de la forma establida en aquest reglament.  
L'Agència Nacional d'Avaluació de la Qualitat i Acreditació (ANECA) dins de la seua activitat d'avaluació, certificació i acreditació, disposa del Programa AUDIT, la finalitat del qual és afavorir i promoure el desenvolupament i implantació de Sistemes d'Assegurament Interns de Qualitat (SAIQ) dins dels centres d'ensenyament superior espanyols, i posar en pràctica un procediment que conduïsquen al reconeixement i certificació d'aquests sistemes. El model d'avaluació d'AUDIT per als centres d'educació superior, entre els quals estan els centres d'ensenyaments artístics superiors, està alineat amb els Criteris i directrius per a l'assegurament de la qualitat en l'Espai Europeu d'Educació Superior (EEES).  
El SAIQ és el conjunt de procediments que conformen el Pla d'assegurament intern de la qualitat de cada centre. El programa AUDIT es desenvolupa en 3 etapes clarament definides. L'equip directiu amb la persona responsable de qualitat de cada centre dissenyen, baix les orientacions del programa, el SAIQ dels ensenyaments que imparteixen. En una segona etapa, el programa posa en pràctica un procediment per al reconeixement i certificació del disseny d'aquests sistemes, per part de l'ANECA. Finalment, després de la certificació del disseny dels SAIQ, el centre comença la implantació, i posteriorment, l'ANECA certifica el SAIQ implantat en el centre.  
  
Article 9. Programació general anual dels centres superiors d'Ensenyaments artístics  
És el document que elabora anualment el centre on, d'una banda, s'analitzen els resultats acadèmics del curs anterior, i d'una altra recull la planificació del nou curs. Aquesta doble funció es concretarà, com a mínim, en els següents punts:  
1. Oferta formativa impartida en el centre.  
2. Dades de matrícula, sol·licituds i resultats d'accés (especificant la forma d'accés), alumnat estranger. Dades desglossades per titulacions, especialitats i itineraris, assignatures i cursos i desagregats per sexe.  
  
3. Organització dels ensenyaments: horaris de les assignatures, horari del professorat, i calendari de reunions dels òrgans de coordinació.  
4. Planificació acadèmica, que inclourà les guies docents de totes les assignatures dels ensenyaments que s'imparteixen.  
5. Planificació de l'activitat d'investigació en el centre.  
6. Planificació de la formació del personal docent i investigador i del personal d'administració i serveis, sense perjudici de les competències que puguen tindre atribuïdes els centres de formació en cada cas.  
  
7. Planificació de la mobilitat del centre.  
8. Planificació de les activitats d'extensió cultural i artística i de relacions del centre amb la societat.  
Aquest document serà elaborat per la direcció del centre i aprovat pel consell de centre i pel claustre de professorat.  
  
Article 10. Memòria final de curs  
És el document que s'elabora anualment en finalitzar cada curs acadèmic que haurà de contindre els següents punts com a mínim:  
1. Anàlisi estadístic i qualitativa de l'activitat i dels resultats acadèmics del curs anterior.   
2. Dades definitives de matrícula del curs.  
3. Informe sobre la mobilitat del centre realitzat per alumnat i professorat, així com el llistat d'acords de mobilitat actius.  
4. Informe sobre les pràctiques externes realitzades per l'alumnat i llistat d'acords de cooperació actius.  
5. Informe del pla anual d'activitats d'extensió cultural i artística i de relacions del centre amb la societat.  
6. Informe d'inserció laboral de l'alumnat del curs anterior de la qual es tinga coneixement.  
7. Propostes de millora per a la implementació en el curs següent.  
  
Aquest document serà elaborat pel professorat del centre i posteriorment les direccions dels departaments recolliran la informació per a ser aprovada, en última instancia, per la comissió de coordinació pedagògica  
  
Article 11. Organització de l'activitat acadèmica  
Tal com disposa l'article 36 del Decret 82/2009, de 12 de juny, del Consell, pel qual s'aproven els Estatuts de l'Institut superior d'Ensenyances artístiques de la Comunitat valenciana, correspon a cadascun dels centres l'organització de l'activitat acadèmica.  
  
  
  
CAPÍTOL II  
Autonomia organitzativa i de gestió  
  
Secció primera  
Projecte de gestió i règim econòmic  
  
Article 12. Projecte de gestió dels recursos humans i materials dels centres superiors d'ensenyaments artístics  
El projecte de gestió de recursos humans i materials comprendrà el conjunt d'accions que s'han de realitzar en el centre per a optimitzar els seus recursos. Inclourà els següents apartats com a mínim:  
1. Professorat: Criteris sobre l'elaboració d'horaris unificats per la direcció de l'ISEACV. Programes de formació, creació artística i investigació en el centre unificats per a tots els centres de l'ISEACV.  
  
2. Alumnat: participació en les comissions constituïdes en el centre. Associacions d'alumnes. Alumnat mentor i delegat de curs.  
3. Criteris en l'assignació d'horaris i torns del personal d'administració i serveis. La Llei 8/2007, de 2 de març, de la Generalitat, d'ordenació de centres superiors d'ensenyaments artístics i de la creació de l'Institut Superior d'Ensenyaments Artístics de la Comunitat Valenciana (ISEACV), estableix en el seu article 16 que els centres superiors d'ensenyaments artístics de titularitat de la Generalitat Valenciana i els ensenyaments artístics superiors que imparteixen, i els mitjans humans, tant docents com d'administració i serveis, així com els mitjans materials, queden integrats orgànica i funcionalment en l'ISEACV.  
  
4. Criteris per a la constitució de comissions que organitzen i supervisen el bon funcionament dels equips i de les instal·lacions (biblioteca, tallers, sala d'actes, teatre, auditori, equip instrumental, aules específiques, laboratoris, magatzems i equips).  
  
Article 13. Projecte de gestió econòmica dels centres superiors d'ensenyaments artístics  
1. Els centres superiors d'ensenyaments artístics disposaran d'autonomia en la seua gestió econòmica, en els termes establits en la normativa vigent, en les lleis de pressupostos de la Generalitat i en la normativa complementària per la qual es regule i desenvolupe l'activitat i autonomia de la gestió econòmica dels centres docents públics adscrits a l'ISEACV de la Comunitat Valenciana.  
2. El projecte de gestió econòmica dels centres superiors d'ensenyaments artístics inclourà les directrius per a l'elaboració del pressupost del centre i per a la seua execució, sobre la base de la realitat i necessitats d'aquest i atenent criteris de prudència, eficiència i economia  
  
3. Tindrà caràcter anual i haurà de ser aprovat pel consell de centre prèviament a ser enviat a l'ISEACV.  
  
Article 14. Manteniment, conservació i vigilància de les instal·lacions  
  
1. Qualsevol membre de la comunitat educativa que siga coneixedor d'una deficiència en les instal·lacions o en l'equipament didàctic la comunicarà immediatament a la direcció del centre.  
2. La direcció del centre comunicarà a la direcció de l'ISEACV qualsevol deficiència que es produïsca en les instal·lacions o en l'equipament didàctic.  
3. La direcció del centre comunicarà a l'òrgan competent en matèria TIC, pel procediment que es determine, qualsevol deficiència que es produïsca en la infraestructura de comunicacions; així mateix, informarà de la comunicació realitzada a la direcció de l'ISEACV.  
  
4. La direcció del centre facilitarà l'accés al centre del personal tècnic de l'òrgan competent en matèria TIC, i atendrà les seues indicacions al voltant de la infraestructura i accessos de comunicacions, així com respecte al maquinari i el programari.  
  
Article 15. Pla de sostenibilitat de recursos, eficiència energètica i tractament de residus  
1. Els centres docents col·laboraran amb el personal tècnic de l'Administració en l'elaboració d'un pla de sostenibilitat de recursos, eficiència energètica i tractament de residus, que formarà part del projecte de gestió.  
2. L'esmentat pla haurà de tindre l'informe del claustre de professorat i del consell de centre, que es revisarà anualment.  
  
  
Secció segona  
Normes d'organització i funcionament  
  
Article 16. Normes d'organització i funcionament dels centres superiors d'ensenyaments artístics  
És el document que conté les normes pròpies d'organització i funcionament del centre, en el marc d'allò establit per aquest reglament. Inclourà, com a mínim, els següents apartats:  
1. Estructura organitzativa dels òrgans unipersonals de govern, òrgans col·legiats de govern, així com els de representació i coordinació docent.  
2. Normes de convivència del centre.  
3. Ús de recursos materials i espais: reprografia, material fungible i d'oficina, equipament, utilització d'aules, biblioteca, teatre, auditori, saló d'actes, aules, tallers i laboratoris específics.  
4. Pla de prevenció de riscos laborals i emergència i autoprotecció del centre.  
L'equip directiu elaborarà aquestes normes una vegada escoltats tots els òrgans col·legiats i haurà de ser aprovat pel consell de centre.  
  
  
Article 17. Horari general del centre educatiu  
1. L'horari general del centre reflectirà totes les activitats d'aquest i s'acomodarà al millor aprofitament de les activitats docents i a les particularitats del centre. Aquest horari general transcorrerà entre l'obertura i el tancament de les instal·lacions durant el curs escolar, i haurà d'especificar:  
a) L'horari de funcionament en el qual estarà disponible per a la comunitat educativa cadascun dels serveis i de les instal·lacions del centre i les condicions per a fer-ne ús.  
b) La jornada de les activitats lectives i de les activitats complementàries, així com els programes que conformen l'oferta educativa del centre, que es desenvoluparà de dilluns a divendres.  
2. L'equip directiu, amb l'informe del claustre, elaborarà l'horari general del centre d'acord amb la normativa vigent i el posarà a disposició de la comunitat educativa, preferentment per mitjans electrònics o telemàtics.  
L'horari general del centre educatiu serà elaborat per l'equip directiu i aprovat pel consell del centre una vegada escoltat el claustre del professorat.  
  
Article 18. Accés als centres educatius  
1. Les condicions d'accés als centres s'han d'incloure en les seues normes d'organització i funcionament.  
2. L'ISEACV ha de garantir les condicions que asseguren l'accessibilitat física, cognitiva i sensorial dels espais, serveis i processos educatius i de gestió administrativa de forma que puguen ser entesos i utilitzats per tot l'alumnat i per les persones membres de la comunitat educativa sense cap mena de discriminació.  
  
Article 19. Mitjans de difusió dels centres docents  
1. En tots els centres docents hi haurà, com a mitjà de difusió de la informació, una pàgina web de centre allotjada en els espais proporcionats per l'administració competent i un o diversos taulers d'anuncis i cartells oficials. En aquests es recolliran els cartells, actes i comunicacions de l'Administració de la Generalitat, especialment de les conselleries competents en matèria d'Educació i d'Universitats, així com d'altres organismes oficials i dels òrgans de govern del centre, que, per la seua transcendència o per requisits legals, es considere necessari col·locar en aquests.  
La publicació en els taulons, als quals es refereix l'apartat anterior, es realitzarà sense perjudici de la seua notificació individual als interessats quan així siga necessari d'acord amb la normativa aplicable.  
2. Als centres docents, amb la finalitat de facilitar els drets a la participació, informació, llibertat d'expressió i altres drets previstos en la normativa vigent, s'habilitaran, als diferents mitjans de difusió, espais a disposició de les associacions de l'alumnat. La gestió d'aquests correspondrà a les associacions esmentades, que seran responsables d'ordenar-los i organitzar-los.  
3. La direcció dels centres no permetrà l'exposició d'aquells cartells, notes i comunicats que, en els seus textos o imatges, atempten contra els drets fonamentals i les llibertats reconegudes per la Constitució, l'Estatut d'Autonomia de la Comunitat Valenciana i la resta de l'ordenament jurídic, o que els vulneren, o que promoguen conductes discriminatòries per raó de naixement, raça, sexe, gènere, cultura, llengua, capacitat econòmica, nivell social, conviccions polítiques, morals o religioses, per discapacitats físiques, sensorials o psíquiques, o qualsevol altra condició o circumstància personal o social, o que de qualsevol manera fomenten la violència, amb especial atenció a aquells que atempten contra els drets dels diferents membres de la comunitat educativa.  
4. S'habilitarà un tauler d'anuncis per a la informació de tipus sindical, de la junta de personal docent, del comité de salut i d'altres òrgans de representació del professorat.  
  
Article 20. Protecció de dades de caràcter personal  
La direcció del centre complirà la normativa vigent en matèria de protecció de dades tant europea, estatal i autonòmica elaborada amb caràcter general, com l'específica realitzada per l'Administració educativa.  
  
Article 21. Salut i seguretat als centres educatius  
1. Queden prohibides totes aquelles activitats que perjudiquen la salut pública i, en particular, la publicitat, l'expedició i el consum de tabac i begudes alcohòliques, així com la col·locació de màquines expenedores d'aliments que no oferisquen productes saludables.  
2. Els centres compliran la normativa d'aplicació en matèria de seguretat i salut per a totes les persones empleades públiques, docents i no docents, adscrites al centre.    
  
Article 22. Mesures d'emergència i pla d'autoprotecció del centre  
  
1. Els centres establiran mesures d'emergència i un pla d'autoprotecció, d'acord amb el que s'establisca en la normativa sobre la matèria, la implantació de la qual és responsabilitat de l'equip directiu. En aquest es detallaran els mecanismes i els mitjans disponibles per a fer front a qualsevol incidència que afecte la seguretat de les instal·lacions del recinte escolar o de les persones que l'utilitzen.  
2. Per a la seua divulgació entre les forces i cossos de seguretat així com per al seu registre i control administratiu, les mesures d'emergència i, si es dona el cas, el pla d'autoprotecció del centre s'haurà d'allotjar en l'aplicació informàtica que es determine a aquest efecte per a aquest procés.  
3. El pla d'emergència haurà de recollir els passos que cal seguir des que es produeix una situació d'emergència fins que les persones que es troben en un centre estiguen protegides. Totes les persones que formen la comunitat educativa han de conéixer el contingut d'aquest pla i els mecanismes per a posar-lo en marxa. Aquest pla ha de preveure la realització de simulacres, almenys un en cada curs acadèmic amb resultat positiu, per a garantir que hi ha un procediment ordenat amb el qual fer front a aquest tipus de situacions.  
4. Quan les autoritats competents en matèria de sanitat i de seguretat i emergències decreten la suspensió de les activitats per declaració d'emergència per fenomen meteorològic advers o per qualsevol altra incidència ocorreguda en l'exterior al centre educatiu, s'hauran d'aplicar els procediments d'actuació i l'organització de l'activitat establits davant de riscos d'aquesta naturalesa referits en el pla d'emergència, de manera que es permeta la salvaguarda de les persones i els béns, ateses les condicions concretes de persones, lloc i temps, i tenint en compte les instruccions que es dicten a aquest efecte.  
5. En cas que la incidència que dona origen a una situació d'emergència no puga ser controlada pels mitjans propis, es procedirà a avisar immediatament el Centre Coordinador de Seguretat i Emergències (112) i es posarà en marxa la situació preventiva (evacuació o confinament) que corresponga. De manera immediata, es comunicarà també dita incidència a la direcció de l'ISEACV.  
6. En cas de robatoris, furts o destrosses a l'interior del centre, es posarà la denúncia corresponent i, si és el cas, es donarà part a l'entitat asseguradora i s'enviaran còpies d'ambdues a la direcció de l'ISEACV.  
7. En finalitzar la jornada, el centre adoptarà les mesures que estime necessàries per a evitar possibles pèrdues o consums innecessaris de diferents subministraments, com aigua, electricitat o gas.  
8. Les mesures d'emergència i, si es dona el cas, el pla d'autoprotecció, hauran de preveure els procediments d'actuació necessaris per a l'alumnat amb necessitats específiques de suport educatiu i, especialment, per a l'alumnat amb diversitat funcional o trastorns generalitzats del desenvolupament.  
  
  
  
  
  
TÍTOL III  
Òrgans de govern i de coordinació dels centres  
  
CAPÍTOL I  
Òrgans de govern col·legiats  
  
Article 23. Òrgans de govern col·legiats i equips directius  
Són òrgans col·legiats de representació, de participació i de govern dels centres d'ensenyaments artístics superiors:  
a) El consell de centre  
b) El claustre  
c) L'equip directiu  
La composició dels òrgans de govern col·legiats i de coordinació als quals es refereix aquest Títol III, s'ajustarà al principi de presència equilibrada entre homes i dones d'acord amb els disposat en la Llei orgànica 3/2007, de 22 de març, per a la igualtat efectiva de dones i homes i a la Llei 9/2003, de 2 d'abril de la Generalitat, per a la igualtat entre dones i homes.  
  
  
Secció primera  
El consell de centre  
  
Article 24. Naturalesa  
L'òrgan de participació del personal docent i investigador, alumnat i personal d'administració i serveis es denominarà consell de centre. Actuarà de conformitat amb el principi de coordinació amb els altres òrgans d'aquest i orientarà la seua activitat per principis de participació i eficàcia. El consell de centre s'organitza i funciona segons els principis i normes establertes a la normativa bàsica.  
  
Article 25. Composició  
1. El consell de centre estarà constituït per membres amb veu i vot i per membres amb veu però sense vot, en nombre adequat i en concordança amb les funcions i àrees d'afectació dels assumptes i les decisions, distribuïts de la següent manera:  
a) Membres nats o nates  
- directora o director del centre, que presidirà el consell de centre, en cas d'empat en les votacions, el seu vot és diriment.  
- La persona titular d'una direcció d'estudis d'entre les existents correspondrà de major edat.  
- Secretària o secretari del centre, que també ho és del consell de centre (amb veu, però sense vot).  
b) Membres electes.  
Per a determinar el nombre de membres electes s'atendrà als següents criteris:  
b1) centres fins a 200 alumnes o fins a 35 professors i professores:  
- 4 representants del professorat.  
- 1 representant del personal d'administració i serveis (PAS).  
- 4 representants de l'estudiantat elegits per sufragi censal de l'alumnat  
b2) centres entre 201 i 1.000 alumnes o entre 36 i 70 professors i professores:  
- 6 representants del professorat  
- 1 representant del personal d'administració i serveis (PAS).  
- 6 representants de l'estudiantat elegits per sufragi censal de l'alumnat  
b3) centres de més de 1.000 alumnes o més de 70 professors i professores:  
- 8 representants del professorat  
- 2 representant del personal d'administració i serveis (PAS).  
- 8 representants dels estudiants elegits per sufragi censal de l'alumnat.  
Segons aquests criteris, els centres determinaran en les seues normes d'organització i funcionament la composició amb números concrets dels membres electes del seu consell de centre.  
2. La convocatòria d'eleccions a consell de centre la realitzarà la persona que ostente la direcció de l'ISEACV.  
Serà requisit per a ser elector i electora o elegible formar part de la comunitat del centre.  
L'organització i el desenvolupament del procés d'eleccions es regularà mitjançant ordre de desenvolupament del present decret.  
3. La circumscripció electoral serà única per centre.  
  
Article 26. Renovació i vacants esdevingudes  
1. Tots els sectors es renovaran cada quatre anys. Els membres electes del consell de centre conclouran la seua comesa quan haja transcorregut el període de temps per al qual han estat elegits, o hagen perdut la seua condició de membres de la comunitat educativa del centre.  
2. Les vacants que puguen produir-se entre convocatòries seran cobertes pel temps que reste a la renovació corresponent, per la següent persona que figure en l'acta del procés electoral del sector corresponent, atenent el seu ordre per nombre de vots.  
  
3. En cas que s'haja esgotat la llista de representants en l'acta del procés, el Consell quedarà disminuït en el seu nombre fins a les següents eleccions.  
  
Article 27. Funcions del Consell de Centre  
Són funcions del consell de centre:  
a) Avaluar i aprovar la proposta de gestió econòmica i criteris per a la elaboració del pressupost del centre.  
b) Avaluar i aprovar la proposta de gestió dels recursos humans i materials.  
c) Aprovar els procediments del Sistema d'Assegurament Intern de la Qualitat (SAIQ).  
d) Aprovar la programació general anual.  
e) Aprovar la memòria final de curs.  
f) Informar i proposar els acords singulars de col·laboració amb empreses i organismes que permeten la promoció dels estudiants  
g) Aprovar els criteris d'intercanvis acadèmics d'alumnat i professorat, amb altres centres.  
h) Emetre informe sobre les propostes dels plans d'estudis i proposar la implantació de noves titulacions.  
i) Aprovar els protocols i acordar la concessió de premis, honors i distincions.  
j) Informar les candidatures a la direcció del centre i els seus projectes de direcció.  
k) Constituir les comissions que es consideren necessàries per al compliment de les seues finalitats, així com aprovar les propostes i informes d'aquestes comissions.  
l) Qualsevol altra que li siga atribuïda.  
  
Article 28. Funcionament del Consell de Centre  
1. El consell de centres reunirà en sessió ordinària almenys tres vegades durant el curs acadèmic, i de forma extraordinària quan així siga convocat per la presidenta o president, o quan així ho sol·liciten formalment i per escrit almenys un terç dels seus membres. En aquest últim cas, la reunió haurà de celebrar-se dins dels 20 dies hàbils següents a la sol·licitud prèvia convocatòria de la presidenta o president.  
  
2. Els acords del consell de centre es prendran per majoria simple de vots emesos. No es poden prendre acords sobre assumptes no inclosos en l'ordre del dia, tret que estiguen presents tots els membres del Consell amb dret a vot i s'accepte per majoria.  
3. Les votacions seran secretes si així ho sol·liciten almenys la meitat dels membres amb dret a vot, o quan es tracte de l'elecció o revocació de persones.  
4. Els membres nats del consell de centre, per la seua condició de personal al servei de les administracions públiques, no poden abstindre's en les votacions, llevat que se'ls puga aplicar qualsevol dels motius d'abstenció regulats en la Llei 40/2015, d'1 d'octubre, de règim jurídic del sector públic. Els o les membres de l'òrgan col·legiat en els quals concórrega alguna de les causes d'abstenció regulades en l'article 23 de la Llei 40/2015, d'1 d'octubre, de règim jurídic del sector públic, no podran participar en les sessions en les quals es tracten els temes que motiven la seua causa d'abstenció.  
5. La secretària o secretari alçarà acta de cada sessió del consell segons l'establert en la Llei 40/2015, d'1 d'octubre, de règim jurídic del sector públic.  
6. Si qualsevol membre del consell vol que siga consignada literalment la seua intervenció a l'acta, haurà de lliurar a la secretària o secretari, en el moment de la seua intervenció o en les vint-i-quatre hores posteriors, un escrit degudament signat on aparega exactament el que s'ha de consignar. Aquesta aportació documental no condiciona la facultat del secretari o la secretaria del consell de centre per a fer constar a l'acta que l'esmentada aportació documental no es correspon fidelment a la intervenció de la persona que l'ha aportada.  
  
7. La condició de membre del consell de centre es perdrà per alguna d'aquestes situacions:  
a) Finalització del període per al qual ha sigut elegit.  
b) Renuncia voluntària per escrit.  
c) Inassistència no justificada atenent al que es disposa en l'article 31.6 d'aquest decret.  
d) Pèrdua de l'adscripció al centre.  
  
Article 29. Convocatòries  
1. Les convocatòries ordinàries es realitzaran amb una antelació mínima de cinc dies hàbils. Aquest temps pot ser menor en cas d'urgència i degudament justificat.  
2. Les convocatòries especificaran el caràcter ordinari o extraordinari de la reunió, la data, l'hora i el lloc, i aniran acompanyades de l'ordre del dia i de la documentació necessària.  
3. Es podran realitzar convocatòries extraordinàries amb una antelació mínima de quaranta-vuit hores, quan la naturalesa dels assumptes que hagen de tractar-se així ho aconsellen.  
  
Article 30. Acords  
Als acords del consell de centre s'arribarà per majoria de vots dels membres presents i es faran públics als mitjans de què dispose el centre a l'efecte.  
  
Article 31. Estatut jurídic dels membres del Consell de centre  
1. Les persones electes del consell de centre i les que formen part de les comissions que es formen en aquest, no estaran subjectes a mandat imperatiu, per la qual cosa podran votar atenent l'interés general del centre. No obstant això, qui representa cada sector té l'obligació d'informar les persones que representa de les qüestions tractades en aquest òrgan de govern.  
2. Les persones representants dels diferents col·lectius estaran a la disposició dels seus representats respectius quan aquests els requerisquen, per a informar dels assumptes que s'hagen de tractar en el consell de centre, per a informar-los dels acords presos i per a recollir les propostes que vulguen traslladar a aquest òrgan de govern i participació.  
3. Amb caràcter consultiu, les persones representants dels diversos sectors de la comunitat educativa en el consell de centre promouran reunions periòdiques amb qui representen i en recaptaran l'opinió, especialment quan hi haja assumptes de transcendència. Així mateix, podran sol·licitar, en assumptes d'especial interés, l'opinió dels òrgans de participació i col·laboració dels diferents sectors de la comunitat educativa.  
  
4. De totes aquelles decisions que es prenguen en les sessions del consell de centre s'informarà els diferents sectors que hi són representats. A tal fi, en la primera reunió que es realitze una vegada constituït el consell de centre o, en tot cas, a l'inici del curs, cada sector decidirà el procediment per a informar el col·lectiu a qui representa de la manera que estimen més adequada per a garantir aquest objectiu.  
5. En tot cas, les persones representants en el consell de centre tindran, en l'exercici de les seues funcions, el deure de confidencialitat en els assumptes relacionats amb persones concretes i que puguen afectar l'honor i intimitat d'aquestes.  
6. Les persones electes podran ser destituïdes pel president o presidenta del consell de centre garantint el dret de defensa de la persona concernida i amb la possibilitat de presentar recurs contra aquesta decisió, quan el nombre de faltes reiterades d'assistència no justificades a les sessions convocades al llarg d'un curs acadèmic supere el 50 %. En aquest cas, la vacant es cobrirà per la llista de reserva. El professorat està obligat a assistir a les reunions.  
7. El professorat que es trobe gaudint de permisos o llicències reglamentaris, o en situació d'incapacitat temporal, té dret a participar en el consell de centre i, per tant, té dret a ser convocat a les reunions que corresponguen, encara que la seua absència estiga justificada.  
  
8. No podrà abstindre's en les votacions qui per la seua qualitat d'autoritat o de personal al servei de les administracions públiques tinga la condició de membre nat del consell de centre, en virtut del càrrec que exercisca.  
Els membres nats del consell de centre, per la seua condició de personal al servei de les administracions públiques, no poden abstindre's en les votacions, llevat que se'ls puga aplicar qualsevol dels motius d'abstenció regulats en la Llei 40/2015, d'1 d'octubre. Els o les membres de l'òrgan col·legiat en els quals concórrega alguna de les causes d'abstenció regulades en l'article 23 de la Llei 40/2015, d'1 d'octubre, de règim jurídic del sector públic, no podran participar en les sessions en les quals es tracten els temes que motiven la seua causa d'abstenció.  
  
9. Al personal que forme part del Consell del Centre que tinga la condició d'empleat públic se li podrà exigir la responsabilitat disciplinària corresponent com a conseqüència de l'incompliment de les seues funcions. El personal d'administració i serveis, estarà al que es disposa a la Llei 4/2021, de 16 d'abril, de la Funció Pública Valenciana, en el seu article 167.  
  
  
Secció segona  
El claustre  
  
Article 32. Naturalesa i composició  
1. El claustre és l'òrgan de participació del professorat en el centre. Estarà integrat per la totalitat del personal docent i investigador que presta serveis en el centre.  
2. Estarà presidit per la directora o director del centre i actuarà com a secretaria o secretari, la persona que ostente la secretaria del centre.  
  
  
Article 33. Funcions i competències del claustre  
El claustre té atribuïdes les següents competències i funcions:  
1. Manifestar la seua opinió sobre assumptes referits a l'activitat docent, d'investigació, creació artística i qualsevol altre assumpte d'interès social de la comunitat educativa.  
2. Rebre informació sobre els procediments del SAIQ.  
3. Proposar la creació de comissions sobre temes específics de la seua competència i aprovar els seus reglaments de funcionament intern.  
4. Recaptar aquella informació que estime necessària referida al funcionament del centre.  
5. Formular recomanacions, propostes i declaracions institucionals, així com debatre els informes que li siguen presentats.  
6. Aprovar les guies docents anualment.  
7. Promoure iniciatives en l'àmbit de l'experimentació i de la investigació pedagògica i en la formació de professorat del centre.  
8. Formular a l'equip directiu i al consell de centre propostes per a l'elaboració dels projectes de centre i de la programació general anual.  
  
9. Qualsevol altra funció que li atribuïsca l'administració competent, sense perjudici d'aquelles altres establides en la legislació vigent.  
  
  
Article 34. Funcionament del claustre  
El claustre del professorat haurà d'establir, aprovar i respectar el seu propi reglament de funcionament intern, sense perjuí del que dispose la normativa vigent.  
  
Article 35. Convocatòries del claustre  
1. El claustre es reunirà amb caràcter ordinari, almenys, una vegada al semestre durant el període lectiu, i amb caràcter extraordinari sempre que el convoque la direcció del centre o ho sol·licite, a aquest, un terç almenys dels seus membres. L'assistència serà obligatòria per a tots els seus membres, excepte quan concórrega una causa degudament justificada.  
2. Les convocatòries ordinàries es realitzaran amb una antelació mínima de quaranta- huit hores. Aquest temps pot ser menor en cas d'urgència i degudament justificat.  
3. Les convocatòries especificaran el caràcter ordinari o extraordinari de la reunió, la data, l'hora i el lloc, i anirà acompanyada de l'ordre del dia i de la documentació necessària.  
4. Es podran realitzar convocatòries extraordinàries amb una antelació mínima de vint-i-quatre hores, quan la naturalesa dels assumptes que hagen de tractar-se així ho aconsellen.  
  
Article 36. Acords del claustre  
1. Els acords s'adoptaran per majoria simple de les persones assistents. En cas d'empat, el vot de la directora o director dirimirà. S'haurà de procedir a una votació secreta quan així ho sol·licite algun dels membres del claustre.  
2. Els membres del claustre per la seua condició de personal al servei de les administracions públiques, no poden abstenir-se en les votacions, llevat que els siga d'aplicació qualsevol dels motius d'abstenció regulats en la Llei 40/2015, d'1 d'octubre.  
Els o les membres de l'òrgan col·legiat en els o les quals concórrega alguna de les causes d'abstenció regulades a l'article 23 en la Llei 40/2015, d'1 d'octubre, de règim jurídic del sector públic, no podran participar en les sessions en les quals es tracten els temes que motiven la seua causa d'abstenció.  
3. La secretària o secretari alçarà acta de cada sessió del claustre segons en allò establit en la Llei 40/2015, d'1 d'octubre.  
4. Si qualsevol membre del claustre vol que siga consignada literalment la seua intervenció a l'acta, haurà de lliurar a la secretària o secretari, en el moment de la seua intervenció o vint-i-quatre hores després, un escrit degudament signat on aparega exactament el que s'ha de consignar. Aquesta aportació documental no condiciona la facultat del secretari o la secretaria del consell de centre per a fer constar a l'acta que l'esmentada aportació documental no es correspon fidelment a la intervenció de la persona que l'ha aportada.  
  
  
  
Secció tercera  
L'equip directiu  
  
Article 37. L'equip directiu  
1. La directora o director de cada centre conformarà l'equip directiu juntament amb les direccions d'estudis i la secretària o secretari i, si és el cas, la subdirectora o subdirector i tots els càrrecs que determine l'administració competent.  
2. El nomenament i cessament del personal membre de l'equip directiu, així com l'organització del treball en equip i la millora de l'actuació dels equips directius, seran els establits en l'article 131 de la Llei orgànica 2/2006, de 3 de maig, d'educació.  
  
Article 38. Funcions de l'equip directiu  
L'equip directiu tindrà les funcions següents:  
a) Vetlar pel bon funcionament del centre docent públic, per la coordinació dels programes d'ensenyament i aprenentatge i el desenvolupament de la pràctica docent, sense perjudici de les funcions atribuïdes al claustre del professorat, al consell de centre i a altres òrgans de coordinació didàctica del centre.  
b) Estudiar i presentar al claustre del professorat i al consell de centre propostes per a facilitar i fomentar la participació coordinada de tota la comunitat educativa en la vida del centre.  
c) Coordinar l'elaboració i les propostes d'actualització del Sistema d'Assegurament Intern de la Qualitat (SAIQ)  
d) Realitzar propostes sobre les necessitats de personal del centre, atesos els criteris d'especialitat del professorat i els principis d'eficàcia i eficiència del sistema educatiu públic, així com sobre les necessitats materials i d'infraestructura del centre docent.  
  
e) Coordinar el personal i gestionar els recursos del centre amb criteris de qualitat, eficàcia, eficiència i sostenibilitat a través d'una adequada organització i funcionament d'aquest.  
f) Impulsar el desenvolupament d'actuacions per a la igualtat entre dones i homes seguint les directrius del Pla d'igualtat impulsat per la conselleria competent en matèria d'ensenyaments artístics superiors, i del Pla d'igualtat de dones i homes de l'Administració de la Generalitat.  
  
g) Impulsar la coordinació, a través dels òrgans competents, del seguiment de les pràctiques de l'alumnat que curse estudis conduents a títols de grau o postgrau corresponents als ensenyaments universitaris.  
   
h) Fomentar la participació del centre en projectes de mobilitat internacional, d'investigació i innovació i desenvolupament de la qualitat i equitat educativa, en projectes de formació i de perfeccionament de l'acció docent del professorat, i en l'ús integrat de les tecnologies de la informació i la comunicació en l'ensenyament.  
i) Col·laborar amb les persones responsables de la coordinació dels programes i serveis estratègics dels quals dispose la conselleria competent en ensenyaments artístics superiors, per a la seua implantació i desenvolupament al centre, i proporcionar els mitjans i recursos necessaris per a aconseguir els objectius proposats.  
j) Desenvolupar, vetlar i realitzar el seguiment del projecte de direcció a través d'un pla d'avaluació i millora d'aquest durant el període que estiga en vigència.  
k) Impulsar totes aquelles accions necessàries per a la posada en marxa del curs i el funcionament diari del centre, i assegurar el compliment del calendari acadèmic.  
l) Vetlar pel màxim desenvolupament de les capacitats de l'alumnat i afavorir la seua participació.  
m) Organitzar i liderar el procés d'anàlisi de les millores necessàries per a aconseguir la inclusió i les decisions que se'n deriven amb la col·laboració dels equips educatius i de l'alumnat, i l'assessorament i la participació dels departaments didàctics.  
n) Promoure convenis de col·laboració amb les empreses per al desenvolupament de les pràctiques curriculars i extracurriculars incloses al seu pla d'estudis conduents a l'obtenció del títol de grau i complementar la seua formació professional en centres de treball i pràctiques formatives i per a establir col·laboracions amb els departaments del centre, i assumir la responsabilitat de la seua execució i custòdia.  
o) Col·laborar amb el desenvolupament de les avaluacions que determine l'Agència Valenciana d'Avaluació i Prospectiva.  
p) Vetlar pel compliment de la normativa en matèria de protecció de dades i de prevenció de riscos laborals.  
q) Impulsar, en tot cas, la elaboració de propostes de nous títols a l'oferta acadèmica del centre  
r) Qualsevol altra que l'Administració educativa determine en el seu àmbit de competències.  
  
Article 39. Característiques comunes dels membres de l'equip directiu  
  
1. Les persones que formen part de l'equip directiu seran membres del claustre del professorat en situació de servei actiu, preferentment amb destinació al centre.  
2. La persona que ocupe el càrrec de directora o director serà nomenada per la direcció general de l'ISEACV i la seua selecció s'efectuarà en la forma prevista en l'article 135 de la Llei orgànica 2/2006, de 3 de maig, d'educació.  
3. Les persones que ocupen la resta de càrrecs directius seran proposades per la direcció del centre, preferentment d'entre el professorat amb destinació en aquest, a la direcció de l'ISEACV, que ho comunicarà per al seu nomenament a la direcció territorial on estiga ubicat el centre, amb la prèvia comunicació al claustre de professorat i al consell de centre.  
  
Article 40. Suplència dels membres de l'equip directiu  
1. En cas d'absència, malaltia o vacant de la persona titular de la direcció del centre docent, es farà càrrec provisionalment de les seues funcions qui siga titular de la subdirecció. En aquest sentit, serà la persona que també substituirà la que siga titular de la direcció en la presidència del consell de centre.  
2. En cas d'absència, malaltia o vacant de la persona titular de la subdirecció, es farà càrrec provisionalment de les seues funcions la persona titular de la direcció d'estudis.  
3. En cas d'absència, malaltia o vacant de la persona titular de la direcció d'estudis i de la secretaria, es farà càrrec provisionalment de les seues funcions, respectivament, la persona titular d'una altra direcció d'estudis o de la vicesecretaria i, en cas de no haver-n'hi, serà la professora o professor que designe la direcció del centre.  
  
Article 41. Dedicació de l'equip directiu a les tasques de direcció  
1. Els centres disposaran d'un nombre global d'hores lectives setmanals perquè els equips directius desenvolupen les seues funcions. Per a la seua determinació, que es realitzarà per la conselleria competent en matèria d'ensenyaments artístiques superiors, es tindrà en compte el volum d'alumnes matriculat en el centre, així com altres característiques singulars.  
2. La direcció del centre, en l'exercici de les seues funcions, disposarà d'autonomia per a distribuir entre els membres de l'equip directiu el nombre total d'hores que s'assignen al centre per a la funció directiva.  
  
3. Durant la jornada acadèmica haurà de garantir-se la presència de, com a mínim, un membre de l'equip directiu.  
  
  
CAPÍTOL II  
Òrgans de govern unipersonals  
  
Article 42. La directora o director dels centres  
1. La directora o director serà nomenat per la direcció de l'ISEACV per a un període de quatre anys i d'acord amb el procediment establit en la convocatòria específica que publique l'ISEACV, de conformitat amb allò que estableix el capítol IV, Direcció dels centres públics, articles del 132 al 139 de la Llei orgànica 2/2006, de 3 de maig d'educació, i als Estatuts del mateix ISEACV.  
  
2. La directora o director tindrà una dedicació en el seu horari de docència conforme als estatuts de l'ISEACV.  
  
Article 43. Funcions i competències dels directors i directores dels centres  
La directora o director d'un centre és la màxima autoritat acadèmica i administrativa dins d'aquest. Estarà assistit per la subdirectora o subdirector, si n'hi ha; la secretària o secretari o vicesecretària o vicesecretari; les direccions d'estudis, i per l'administradora o administrador, si n'hi ha. Les seues competències són, a més de les establides a la legislació bàsica d'aplicació, les següents:  
a) Ostentar la representació del centre.  
b) Participar a la Junta de directores i directors de centre de l'Institut.  
c) Elevar a la Direcció de l'ISEACV la proposta de nomenaments de caps de departaments estratègics de centre, una vegada escoltats els departaments.  
d) Elevar a la Direcció de l'ISEACV la proposta de nomenaments de caps de departaments acadèmics d'especialitat / itinerari, una vegada oïts els departaments.  
e) Visar les certificacions i documents oficials del centre.  
f) Resoldre les reclamacions de l'alumnat sobre qualificacions estimades incorrectes, previ informe de la direcció d'estudis i d'acord amb el que s'estableix en aquest reglament.  
g) Comunicar mensualment a l'ISEACV, mitjançant l'aplicació informàtica corresponent, les faltes d'assistència del professorat amb indicació del motiu i la seua justificació.  
h) Elaborar, juntament amb l'equip directiu, i comptant amb les propostes de la Comissió Acadèmica de Centre, la proposta del pla anual d'activitats del centre.  
i) Coordinar l'elaboració, juntament amb l'equip directiu, i comptant amb les propostes de la comissió acadèmica de centre la memòria final de curs del centre.  
j) Aprovar els programes d'intercanvi i les mobilitats d'alumnat, professorat a altres institucions estatals i internacionals.  
k) Proposar anualment a la Direcció de l'ISEACV la relació de plantilla docent necessària per a l'oferta formativa del centre atenent les directrius establides per a la confecció dels pressupostos generals de la Generalitat Valenciana.  
l) Correspon a la directora o director proposar, justificadament, al Consell de Direcció de l'ISEACV el nomenament i cessament dels òrgans de govern unipersonals i els de gestió del centre.  
  
m) Correspon a la directora o director proposar al Consell de Direcció de l'ISEACV, per a la seua acceptació o no, el nomenament d'una subdirectora o subdirector, una subsecretària o subsecretari i una administradora o administrador.  
n) Exercir la direcció de tot el personal adscrit al centre.  
o) Autoritzar les despeses del centre.  
p) Realitzar la contractació d'obres menors, subministraments i serveis.  
q) Proposar a la direcció de l'ISEACV els tribunals de les proves d'accés.  
r) Qualsevol altra competència que no haja sigut expressament atribuïda en els estatuts de l'Institut i que corresponga al centre.  
s) Qualsevol altra competència que li assigne l'ISEACV.  
  
Article 44. La subdirecció i les seues competències  
1. El Consell de Direcció de l'ISEACV podrà acordar l'existència d'una subdirecció, que serà nomenada per la Direcció de l'ISEACV després de l'informe i proposta de la direcció del centre, d'entre el professorat d'aquest.  
2. La subdirectora o subdirector cessarà en les seues funcions a petició pròpia, a proposta de la directora o director, al final del seu mandat o quan es produïsca el cessament de la directora o director.  
3. La dedicació horària de docència serà establida per la direcció del centre i conforme als estatuts de l'ISEACV.  
4. Les seues competències són:  
a) Substituir al director o directora del centre en cas d'absència, malaltia o vacant d'aquest o aquesta.  
b) La directora o director podrà delegar qualsevol competència en la subdirectora o subdirector donant compte al consell de centre.  
c) Qualsevol altra funció que la direcció del centre li encomane.  
  
Article 45. La secretaria i les seues competències  
1. La secretària o secretari, que també ho serà del consell de centre, serà proposat per la directora o director, prèvia comunicació al claustre de professorat i al consell de centre, d'entre el professorat amb destinació en el mateix, i serà nomenat per la Direcció de l'ISEACV.  
2. La secretària o secretari cessarà en les seues funcions a petició pròpia, a proposta de la directora o director, al final del seu mandat, o quan es produïsca el cessament de la directora o director.  
3. Les seues competències són:   
a) L'ordenació de la gestió econòmica i administrativa, de conformitat amb les directrius de la directora o director, sense perjuí de les funcions de l'administradora o administrador, si n'hi ha.  
b) Actuar com a secretària o secretari en els òrgans col·legiats del centre, alçant i custodiant les actes de les sessions d'aquests i donar fe dels seus acords amb el vist i plau de la directora o director.  
c) La coordinació del personal d'administració i serveis.  
d) Custodiar els llibres i arxius del centre.  
e) Formular l'inventari del centre i mantenir-lo actualitzat.  
f) L'expedició de certificats referits a la vida acadèmica de l'alumnat i aquelles altres certificacions que sol·liciten l'Administració educativa i les persones interessades, sense perjudici de la potestat de visat de la directora o director.  
g) Elaborar els informes d'assistència del personal d'administració i serveis del centre.  
g) Controlar l'absentisme del personal d'administració i serveis del centre.  
i) Formular les propostes de substitució del personal de administració i serveis del centre, a la Sotssecretària de la Conselleria competent en los estudis artístics superiors.  
j) Qualsevol altra que li encomane la directora o director dins del seu àmbit de competència, conforme al que s'estableix en la Llei 40/2015, d'1 d'octubre, de règim jurídic del sector públic, i la Llei 4/2021, de 16 d'abril, de la Funció Pública Valenciana.  
  
Article 46. La direcció d'estudis i les seues competències  
1. La direcció del centre proposarà la direcció o les direccions d'estudis del centre, prèvia comunicació al claustre del professorat i al consell de centre, d'entre el professorat amb destinació en el centre, sent nomenats per la Direcció de l'ISEACV.  
2. La persona titular de la direcció d'estudis cessarà en les seues funcions a petició pròpia, a proposta de la directora o director, al final del seu mandat o quan es produïsca el cessament de la directora o director.  
3. Les seues competències són:  
a) Coordinar i vetlar per l'execució de les activitats de caràcter acadèmic de professorat i alumnat en relació amb la programació general anual d'activitats del centre.  
b) Confeccionar els horaris acadèmics en col·laboració amb els restants òrgans unipersonals i vetlar pel seu estricte compliment.  
c) Coordinar les activitats de caràcter acadèmic dels òrgans unipersonals.  
d) Coordinar les activitats extraacadèmiques.  
e) Organitzar i supervisar els actes acadèmics.  
f) Organitzar i presidir les comissions que es requerisquen per a informar sobre les reclamacions sobre qualificacions estimades incorrectes.  
g) Qualsevol altra que li encomane la directora o director dins del seu àmbit de competència conforme al que s'estableix en la Llei 40/2015, d'1 d'octubre, de règim jurídic del sector públic, i la Llei 4/2021, de 16 d'abril, de la Funció Pública Valenciana.  
4. La directora o director podrà proposar al Consell de Direcció de l'ISEACV, per a la seua acceptació o no, la designació d'altres direccions d'estudis.  
  
Article 47. La vicesecretaria  
La direcció del centre podrà proposar al Consell de Direcció de l'ISEACV, per a la seua acceptació o no, la designació d'una vicesecretària o vicesecretari i les seues funcions seran les que delegue la secretària o secretari en ella o ell. Cessarà en les seues funcions, a proposta de la direcció del centre, al final del seu mandat o quan es produïsca el cessament de la directora o director.  
  
  
CAPÍTOL III  
Òrgans de coordinació docent  
  
Article 48. Òrgans de coordinació docent dels centres superiors d'ensenyaments artístics  
1. Són òrgans de coordinació docent dels centres superiors d'ensenyaments artístics:  
a). La comissió acadèmica de centre.  
b). Comissió acadèmica de màster.  
c). Els departaments acadèmics d'especialitat o itinerari.  
d). Comissions de gestió i funcionament de centre.  
e). La delegació d'estudiants.  
2. La determinació de les hores de les quals disposaran els diferents òrgans de coordinació, establits en aquest reglament, es realitzarà per la conselleria competent en matèria d'ensenyaments artístics superiors.  
  
  
  
Secció primera  
La comissió acadèmica de centre (CACE)  
  
Article 49. Composició de la comissió acadèmica de centre  
La comissió acadèmica de centre estarà constituïda per tots els directors i directores dels departaments acadèmics de títol/especialitat/itinerari, almenys una persona que tinga el càrrec de direcció d'estudis, una representació de l'alumnat que es determinarà en les normes d'organització i funcionament del centre. Estarà presidida per la directora o director del centre, que és també a qui correspon la convocatòria. La directora o director de departament més jove actuarà com a secretària o secretari.  
  
Article 50. Funcions de la comissió acadèmica de centre  
La CACE té les funcions següents:  
1. Ordenar, organitzar i coordinar tota l'activitat acadèmica del centre.  
2. Planificar les activitats generals del centre.  
3. Proposar el calendari de realització d'exàmens i avaluacions.  
  
4. Aprovar la proposta final dels treballs fi de títol i fi de màster per a cada curs acadèmic, així com els tribunals avaluadors.  
  
  
Secció segona  
Els departaments acadèmics d'especialitat o d'itinerari  
  
Article 51. Naturalesa, composició i funcions  
1.. D'acord amb el que es disposa en les corresponents normes d'ordenació dels ensenyaments artístics superiors i amb la finalitat de col·laborar en l'organització de la docència així com garantir la coherència acadèmica de l'especialitat o itinerari corresponent, en els centres d'ensenyaments superiors existiran departaments acadèmics per a cadascuna de les especialitats i per a cadascun dels itineraris acadèmics associats a especialitats que en el seu cas s'impartisquen.  
2. Les comissions acadèmiques de títols establides en les memòries de títols de Màster tindran la consideració de departaments acadèmics a tots els efectes. Assumirà la direcció del departament la persona coordinadora o directora del màster.  
3. Estaran constituïts pel personal que impartisca docència en l'especialitat/itinerari i podrà tindre una representació de l'alumnat que es determinarà en les normes d'organització i funcionament del centre. Aquesta representació de l'alumnat s'abstindrà de participar en les funcions d i j establides en aquest article. Serà dirigit per la directora o director d'especialitat/itinerari, que serà designat pel director o directora del centre, oït el departament.  
4. Els i les caps d'especialitats assumeixen la responsabilitat de coordinar l'activitat docent de cadascuna de les especialitats curriculars que s'imparteixen al centre.  
5. Són funcions dels departaments acadèmics d'especialitat/itinerari:  
a) Coordinar i supervisar l'activitat docent de l'especialitat.  
b) Orientar els continguts de les guies docents de les assignatures que constitueixen el pla d'estudis de l'especialitat/itinerari.  
c) Elaborar, a petició de la comissió acadèmica d'estudis, els informes a les sol·licituds de reconeixement de crèdits.  
d) Preparar i difondre la documentació necessària per a l'orientació i informació a l'estudiantat sobre l'especialitat.  
e) Elevar proposta a la direcció sobre la distribució de la càrrega lectiva i l'assignació d'espais docents.  
f) Proposar les modificacions dels plans d'estudi.  
g) Elaborar un informe anual de l'activitat acadèmica desenvolupada durant el curs acadèmic en relació amb els objectius de l'especialitat que es remetrà al director o directora del centre.  
h) Supervisar la correcta aplicació de les guies docents i traslladar qualsevol consideració a la direcció d'estudis.  
i) Col·laborar amb la resta de departaments i la direcció d'estudis.  
  
j) Coordinar les proves d'accés de la seua especialitat d'acord amb les directrius establides per l'equip directiu.  
k) Coordinar la realització de les reunions d'avaluació i presidir les sessions d'avaluació dels treballs de final de títol de la seua especialitat.  
  
l) Totes aquelles funcions que li siguen encomanades per la direcció del centre.  
6. Cada departament establirà el seu reglament de funcionament que serà aprovat pel consell de centre.  
7. A la directora o director del departament acadèmic d'Especialitat, d'Itinerari i Direcció de Màster se'ls reconeixerà la seua dedicació a efectes acadèmics, econòmics i de mèrits.  
  
Article 52. Departaments acadèmics dels centres  
Es creen els següents departaments acadèmics d'especialitat / itinerari:  
En els conservatoris superiors de Dansa:  
Departament Acadèmic de Pedagogia.  
Departament Acadèmic de Coreografia i Interpretació.  
  
En els conservatoris superiors de Música:  
Departament Acadèmic de Composició i Sonologia (Composició, Fonaments de Composició i Tecnologia Musical)  
Departament Acadèmic de Direcció i Música de Conjunt (Direcció de Cor, Direcció d'Orquestra i Música de Cambra)  
Departament Acadèmic d'Interpretació Cant i Repertori amb Piano per a Veu (Cant, Escena Lírica, Llengua Alemanya, Llengua Francesa, Llengua Italiana, Llengua Anglesa, Repertori amb Piano per a Veu, Tècnica Corporal i Moviment)  
Departament Acadèmic d'Interpretació Instruments de Música Antiga: (Instruments Històrics de Corda Fregada- Violí Barroc, Violoncel Barroc i Viola Barroca-, Instruments Històrics de Vent- Oboé Barroc, Flauta Travessera, Trompeta Natural i Trompa Natural-, Clavecí)  
  
Departament Acadèmic d'Interpretació Instruments d'Arc: (Contrabaix, Fonaments de Violeria, Viola, Violí, Violoncel)  
Departament Acadèmic d'Interpretació Instruments Polifònics: Arpa, Clave, Guitarra, Orgue i Piano)  
Departament Acadèmic d'Interpretació d'Instruments de Vent de Fusta: (Clarinet, Fagot, Flauta Travessera, Fonaments de Mecànica i Manteniment, Oboé, Saxòfon)  
Departament Acadèmic d'Interpretació Jazz: (Bateria de Jazz, Composició de Jazz, Contrabaix de Jazz, Guitarra Elèctrica, Instruments de Vent de Jazz, Teclats/Piano Jazz)  
Departament Acadèmic de Musicologia i Pedagogia: (Història de la Música, Improvisació i Acompanyament, Llenguatge Musical, Musicologia, Pedagogia, Producció i gestió)  
Departament Acadèmic d'Interpretació Repertori amb Piano per a Instruments: (Repertori amb Piano per a Instruments)  
Departament Acadèmic d'Interpretació Instruments de Vent Metall i Percussió/ Instruments de la Música Tradicional i Popular: (Dolçaina, Percussió, Trombó, Trompa i Tuba)  
- A l'Escola Superior d'Art Dramàtic:  
Departament Acadèmic d'Interpretació  
Departament Acadèmic de Direcció Escènica  
Departament Acadèmic d'Escenografia  
- A les escoles superiors de Ceràmica  
Departament Acadèmic d'Art i Disseny Ceràmic  
Departament Acadèmic de Ciència i Tecnologia Ceràmica  
- A les escoles d'Art i Superior de Disseny: tindran com a mínim els següents departaments. A més a més, s'estarà al que s'estableix en l'article 51.1 per a cadascun dels itineraris que s'impartisquen.  
  
Departament Acadèmic de Disseny Gràfic  
Departament Acadèmic de Disseny d'Interiors  
Departament Acadèmic de Disseny de Moda  
Departament Acadèmic de Disseny de Producte  
Departament Acadèmic de Disseny de Joieria i Objecte  
Departament Acadèmic de Fotografia i Creació Audiovisual  
Departament Acadèmic d'Il·lustració Aplicada al Producte  
Departament Acadèmic d'Animació  
2. Els departaments estaran coordinats i dirigits per una direcció de departament designada per la direcció del centre, oït el departament, preferentment entre el professorat funcionari dels cossos de catedràtics propis dels ensenyaments artístics superiors amb destinació definitiva de l'especialitat del departament. No obstant això, la direcció del centre, oït el departament, podrà designar una professora o professor que pertany als cossos del professorat propis dels ensenyaments artístics superiors, preferentment amb destinació definitiva al centre, per a exercir la direcció del departament.  
  
3. Es podran crear o suprimir departaments, a proposta del consell de centre, per part del Consell de Direcció de l'ISEACV.  
  
  
  
  
  
Secció tercera  
Comissions i responsables de gestió i funcionament dels centres  
  
Article 53. Naturalesa  
1. Les comissions de gestió i funcionament dels centres tenen com a objectiu donar suport a l'activitat acadèmica i de promoció dels centres, del seu professorat i de l'estudiant.  
2. La direcció del centre proposarà a la direcció de l'ISEACV la designació del coordinador o coordinadora de cada comissió a fi que es faça pública per resolució de la direcció de l'ISEACV.  
3. La coordinadora o coordinador de cada comissió cessarà en les seues funcions a petició pròpia, a proposta de la directora o director, al final del seu mandat o quan es produïsca el cessament de la directora o director.  
4. A la coordinadora o coordinador de comissió se'l reconeixerà la seua dedicació a efectes acadèmics i de mèrits.  
5. Cada comissió haurà d'establir el seu reglament de funcionament i haurà d'atendre's a el que estableix per l'ISEACV.  
  
Article 54. Comissió de mobilitat i internacionalització  
1. És la responsable d'organitzar els programes de mobilitat en els quals el centre participe, el foment de convenis que impliquen mobilitat acadèmica, a més de la supervisió i col·laboració en els ensenyaments que es cursen en les diferents institucions amb les quals el centre manté relacions de col·laboració acadèmica.  
2. Estarà constituït per la persona coordinadora de mobilitat, per una persona representant del personal docent de cadascuna de les titulacions/especialitats/itineraris que s'impartisquen en el centre i per una representant de l'estudiantat, elegida per aquestes.  
3. Són funcions d'aquesta comissió  
a) Coordinar i supervisar els programes de mobilitat i els acords d'internacionalització del centre.  
b) Orientar anualment el professorat i l'alumnat sobre els programes de mobilitat.  
c) Donar suport al professorat i a l'alumnat que participe en els programes de mobilitat.  
d) Elaborar els informes anuals amb l'activitat de mobilitat desenvolupada durant el curs acadèmic en el centre.  
e) Difondre la documentació necessària per al correcte funcionament de la mobilitat i la internacionalització.  
f) Col·laborar amb la resta de comissions existents.  
4. Els centres podran proposar el nomenament d'una altra coordinadora o coordinador de mobilitat fet que tindrà les mateixes responsabilitats i reconeixements, formant part de la comissió.  
  
Article 55. Comissió de pràctiques  
1. La comissió de pràctiques té com a funció l'organització, coordinació i supervisió de les pràctiques en empreses i/o entitats amb l'objectiu de garantir la qualitat en la formació de l'estudiantat. Està integrada per una persona representant de cada departament acadèmic de títol/especialitat/itineraris que tinguen pràctiques externes i una persona representant de l'alumnat, elegides per aquestes.  
2. El coordinador o coordinadora d'aquesta comissió serà proposat o proposada per la directora o director, d'entre les persones representants dels departaments acadèmics que serà nomenat per la direcció del ISEACV.  
3. Són funcions de la comissió de pràctiques:  
a) Coordinar i supervisar les pràctiques externes de l'alumnat del centre.  
b) Informar anualment l'alumnat dels acords de cooperació educativa establits pel centre.  
c) Buscar noves entitats i fórmules per a establir nous acords de cooperació educativa on desenvolupar les pràctiques externes.  
d) Elaborar l'informe de l'activitat desenvolupada durant el curs acadèmic de les pràctiques externes.  
e) Difondre la documentació necessària per al correcte funcionament de les pràctiques externes.  
  
Article 56. Comissió de comunicació i projecció  
1. La comissió de comunicació i projecció és l'encarregada d'organitzar la comunicació i projecció del centre. Estarà integrada per un coordinador o coordinadora, i si és el cas, una persona representant de professorat i alumnat de cada departament acadèmic de títol/especialitat/itineraris.  
2. La persona coordinadora d'aquesta comissió serà proposada per la directora o director, d'entre les persones representants dels departaments acadèmics.  
3. Són funcions d'aquesta comissió:  
a) Elaborar el pla de comunicació del centre.  
b) Desenvolupar les accions previstes en el pla de comunicació.  
c) Elaborar l'informe de l'activitat desenvolupada durant el curs acadèmic.  
d) Vetlar per la veracitat dels continguts difosos.  
  
Article 57. Comissió d'investigació  
1. És la responsable de l'organització i el seguiment dels projectes d'investigació desenvolupats pel professorat docent i investigador del centre. Estarà integrada per una coordinadora o coordinador, i si és el cas, una persona representant de cada departament acadèmic de títol/especialitat/itineraris.  
La directora o director del centre proposarà a la coordinadora o coordinador qui serà nomenant per la direcció de l'ISEACV.  
2. Són funcions d'aquesta comissió:  
a) Coordinar i supervisar l'activitat investigadora dels grups d'investigació del personal docent investigador.  
b) Informar i difondre els acords de la comissió d'avaluació de la investigació de l'ISEACV (CAI).  
c) Elaborar l'informe de l'activitat desenvolupada durant el curs acadèmic i entregar-la a l'ISEACV.  
  
Article 58. Comissió de formació permanent del professorat  
1. És la responsable de la política de formació permanent del personal docent i investigador del centre. Estarà integrada per una coordinadora o coordinador, i si és el cas, una persona representant de cada departament acadèmic de títol/especialitat/itineraris.  
2. Són funcions d'aquesta comissió:  
a) Identificar les necessitats formatives del professorat docent i investigador.  
b) Elaborar el pla anual de formació coordinadament amb l'equip directiu.  
c) Informar anualment el professorat de les activitats formatives del centre i dels altres centres de l'ISEACV.  
d) Coordinar i supervisar les activitats de formació permanent del professorat del centre, així com els processos per a la seua avaluació.  
e) Elaborar l'informe de l'activitat desenvolupada durant el curs acadèmic.  
  
Article 59. Responsable de qualitat  
1. Per al desenvolupament del Sistema d'Assegurament Intern de Qualitat (SAIQ) els directors o directores de cada centre designaran una persona responsable de qualitat les funcions de la qual seran: la implantació, revisió i modificació del SAIQ.  
2. La seua actuació es regirà pel que es disposa en els procediments aprovats per al SAIQ de cada centre.  
  
Article 60. Responsable de tecnologies de la informació i la comunicació (TIC)  
1. Per al desenvolupament dels sistemes de tecnologia, informació i comunicació la directora o director del centre proposarà a la/s coordinadora/es o coordinador/ors TIC qui seran nomenats per la direcció de l'ISEACV.  
2. Les funcions de les persones responsables TIC seran:  
a) Proposar idees, dinamitzar i coordinar les propostes que s'eleven a l'equip directiu en l'elaboració del Pla d'integració de les TIC de manera que contribuïsca al desenvolupament de les competències clau i implica de manera efectiva la resta de docents en el procés.  
b) Proposar i coordinar estratègies per a l'organització i gestió dels mitjans i recursos educatius relacionats amb les TIC dels quals dispose el centre i els mantinga operatius i actualitzats.  
c) Informar el professorat sobre les noves eines, els productes i sistemes relacionats amb les TIC disponibles per als ensenyaments artístics superiors i difondre la seua utilització a l'aula.  
d) Orientar i donar suport al professorat en la integració de les TIC per al desenvolupament de la competència digital, utilitzant noves estratègies metodològiques que contemplen l'aprofitament d'aquestes, especialment a través del Pla de formació del centre educatiu.  
e) Actuar com a element dinamitzador i coordinar en el centre educatiu quantes iniciatives i projectes sorgisquen entre el professorat i l'alumnat, relacionats amb les TIC.  
f) Conéixer les relacions entre la competència digital, els continguts i els criteris d'avaluació i aplicar les estratègies metodològiques necessàries per a la integració curricular de les TIC.  
g) Identificar i aplicar mesures de seguretat i prevenció de riscos en l'operació d'equips tecnològics.  
h) Conéixer i aplicar els principis legals i ètics associats a l'ús d'informació digital, els drets de propietat intel·lectual i les llicències d'ús.  
  
i) Identificar i fomentar els comportaments adequats en l'àmbit digital per a protegir la informació i dades personals, pròpies i d'altres persones. (Identitat digital)  
  
Article 61. Coordinadora o coordinador d'igualtat  
1. La direcció del centre designarà una persona responsable de la coordinació d'igualtat entre el professorat del claustre, preferentment entre els membres amb formació en aquest àmbit de treball i destinació definitiva al centre educatiu, a proposta de la direcció d'estudis i oït el claustre.  
2. Les funcions de la coordinadora o coordinador d'igualtat són:  
  
a) Coordinar les actuacions d'igualtat entre dones i homes d'acord amb la Resolució de les Corts Valencianes núm. 98/IX, de 9 de desembre de 2015, i seguint les directrius del Pla director de l'Administració responsable dels ensenyaments artístics superiors, i dels plans d'igualtat impulsats per la Generalitat, que siguen d'aplicació.  
  
b) Coordinar les actuacions específiques en els centres educatius establides en l'article 24 de la Llei 23/2018, de 29 de novembre, de la Generalitat, d'igualtat de les persones LGTBI, per a garantir que totes les persones que conformen la comunitat educativa puguen exercir els drets fonamentals que empara la legislació autonòmica, estatal i internacional.  
c) Col·laborar amb la direcció del centre i amb el consell de centre en l'elaboració, desplegament i avaluació del pla d'igualtat del centre, tal com estableix la normativa vigent.  
d) Coordinar les actuacions previstes en el pla d'igualtat.  
e) Treballar conjuntament amb la persona coordinadora de formació del centre en la confecció del pla de formació del centre en matèria d'igualtat.  
f) Qualsevol altra que l'Administració educativa determine en el seu àmbit de competències.  
  
Article 62. Altres comissions  
1. A més de les comissions assenyalades en els articles anteriors, els centres superiors d'ensenyaments artístics podran sol·licitar a l'ISEACV la constitució d'altres comissions que el consell de centre determine.  
2. A la persona coordinadora d'aquestes noves comissions es reconeixerà la seua dedicació a efectes acadèmiques i de mèrits.  
  
  
Secció quarta  
La delegació d'estudiants  
  
Article 63. Naturalesa, composició i funcions  
1. En els centres superiors d'ensenyaments artístics haurà una delegació d'estudiants integrada per les delegades i delegats de cada curs o grup, per les persones representants de l'estudiant en el consell de centre per dos membres de l'associació d'estudiants del centre. En cas que hi haja més d'una organització d'estudiants present en el centre, cadascuna d'aquestes comptarà amb dues persones membres.  
2. La delegació d'estudiants serà convocada, amb caràcter ordinari, almenys dues vegades a l'any per la direcció d'estudis o a petició d'un terç dels seus components davant la secretaria del centre. Podrà reunir-se en ple o, quan la naturalesa dels assumptes a tractar ho faça convenient, en comissions que reuneixen les persones delegades d'un curs o nivell que s'impartisca en el centre. Per a la seua vàlida constitució, així com per a la celebració de les sessions, deliberacions i adopció d'acords, serà necessària la assistència presencial o a distància, del President i Secretari, o en el seu cas, dels qui els suplisquen i la de la meitat, almenys, dels seus membres. En cas de no haver-hi quòrum, s'haurà de constituir en segona convocatòria; en aquest cas, seria suficient l'assistència de la tercera part de les persones membres.  
  
3. Al començament del curs escolar, cada grup elegirà per sufragi directe i secret i per majoria de vots, un delegat o delegada de grup. S'elegirà també un subdelegat o subdelegada que substituirà l'anterior en cas d'absència, vacant o malaltia i l'ajudarà en les seues funcions.  
4. Les eleccions de delegats i delegades seran organitzades i convocades per la direcció d'estudis, en col·laboració amb les persones representants de l'alumnat en el consell de centre i les associacions d'alumnes.  
5. Els delegats i delegades, i subdelegats i subdelegades podran ser revocats, després de l'informe raonat dirigit a la direcció d'estudis, per la majoria de l'alumnat del grup que els va elegir. En aquest cas, es procedirà a la convocatòria de noves eleccions en un termini de 15 dies.  
  
6. La delegació d'estudiants tindrà les següents funcions:  
a) Transmetre a les persones representants de l'estudiantat en el consell de centre propostes per a l'elaboració del projecte educatiu del centre i la programació general anual.  
b) Informar les persones representants en el consell de centre dels possibles assumptes a tractar de cada grup o curs.  
c) Rebre informació de les persones representants de l'estudiantat en el consell de centre sobre els temes que han tractat en el consell.  
  
d) Elaborar informes per al consell de centre a iniciativa pròpia o a petició d'aquest.  
e) Elaborar propostes de modificació de les normes de convivència del centre, dins de l'àmbit de la seua competència.  
f) Informar l'estudiantat de les activitats que duu a terme.  
g) Formular propostes de criteris per a l'elaboració dels horaris d'activitats docents i extraescolars.  
7. Són funcions dels components de la delegació d'estudiants:  
  
a) Assistir a les reunions de la delegació d'estudiants i participar en les seues deliberacions.  
b) Exposar als òrgans de govern i de coordinació didàctica els suggeriments i les reclamacions del curs que representen.  
c) Fomentar la convivència entre estudiants del seu curs.  
d) Col·laborar amb el professorat en els temes que afecten el funcionament del grup.  
e) Col·laborar amb el professorat i amb els òrgans de govern de l'escola per al bon funcionament d'aquesta.  
f) Col·laborar en la cura i la utilització adequada del material i de les instal·lacions del centre.  
  
  
TÍTOL IV  
Membres de la comunitat dels centres  
  
CAPÍTOL I  
Del personal docent i investigador  
  
Article 64. Personal docent i investigador  
1. És personal docent i investigador del centre aquell que exerceix la seua activitat docent i investigadora en aquest. A ells es confia de manera principal l'activitat docent i investigadora, i altres tasques per a les quals pogueren ser requerits.  
2. El personal docent i investigador dels centres de l'ISEACV podrà ser:  
a) El personal funcionari de carrera dels cossos docents que desenvolupen la seua activitat en els centres d'ensenyaments artístics superiors.  
b) El personal funcionari interí.  
c) Les persones contractades com a professor o professora especialista.  
3. Als centres hi haurà professorat que opte per dedicar part de la seua jornada laboral a tasques d'investigació resseguint els paràmetres establits per l'Institut, i també hi haurà professorat que opte per dedicar-se plenament a la docència, tot sense perjudici del temps que hagen de destinar a la gestió de la seua activitat docent i la d'organització del centre.  
  
Article 65. Drets i deures del personal docent i investigador  
1. Sense perjudici de la seua regulació legal específica, són drets del personal docent i investigador de l'ISEACV, a més dels previstos en les lleis i en altres articles d'aquest reglament, els següents:  
a) La llibertat acadèmica, que es manifesta en les llibertats de càtedra i d'investigació.  
b) La participació en els òrgans de govern i representació tant de l'ISEACV com dels centres superiors en els quals estiguen adscrits.  
  
c) La formació permanent, amb la finalitat de garantir la millora constant de la seua labor docent i investigadora.  
d) La participació en les iniciatives d'extensió cultural i artística.  
  
e) L'audiència en l'avaluació de les seues activitats docents i investigadores i, en general, en les decisions que els afecten de manera personal.  
f) La salut i la seguretat en el treball.  
g) El reconeixement professional.  
h) La negociació col·lectiva de les condicions de treball, la vaga i la realització d'eleccions sindicals a través de les organitzacions sindicals.  
  
2. Sense perjudici de la seua regulació legal específica, són deures del personal docent i investigador, a més dels que estableixen la normativa vigent i els Estatuts de l'ISEACV, els següents:  
a) Complir les obligacions inherents al seu règim de dedicació.  
b) Sotmetre's al règim d'incompatibilitats establit en la legislació vigent.  
c) Atendre les seues tasques d'investigació i millorar l'actuació docent.  
d) Tindre la competència lingüística de les llengües oficials de la Comunitat Valenciana.  
  
Article 66. Infraccions i sancions  
S'estarà al que dispose la legislació vigent que siga d'aplicació.  
  
Article 67. Personal docent contractat especialista  
1. La contractació de personal docent especialista s'ajustarà al que s'estableix en l'article 13 dels Estatuts de l'ISEACV. Així mateix, s'estarà al que disposa l'article 96 de la Llei orgànica 2/2006, de 3 de maig, d'educació.  
2. La convocatòria pública, si és el cas, per a la contractació específica de professorat especialista serà realitzada i publicada per les direccions dels centres i comunicada a la direcció de l'ISEACV per a la seua tramitació davant l'òrgan competent.  
  
Article 68. Horari del professorat  
Els criteris objectius per a l'assignació d'horaris i, si és el cas, l'ordre de preferència per a l'elecció d'horaris i assignatures estaran inclosos de manera explícita en les normes d'organització i funcionament de cada centre, així com en la normativa de desplegament d'aquest decret. Entre aquests criteris s'inclouran, també, els resultats de l'avaluació docent del professorat establit en el SAIQ.  
En l'assignació d'horaris no es podran acumular dedicacions horàries per l'assumpció de diferents càrrecs.  
  
Article 69. Acreditació del professorat dels centres de l'ISEACV  
  
1. L'acreditació del professorat d'ensenyaments artístics dels centres de l'ISEACV tindrà en compte els àmbits docent, investigador, de gestió i d'activitat professional i artística.  
2. Mitjançant resolució de l'Agència Valenciana d'Avaluació i Prospectiva es publicaran convocatòries periòdiques per tal que el professorat puga participar en el procediment d'acreditació. En aquestes convocatòries s'establiran els diferents criteris d'avaluació, els indicadors i els barems de cadascun dels tres nivells que s'estableixen.  
  
3. Sense perjuí del que corresponga bàsicament a cada professor o professora, el grau o nivell d'acreditació que s'aconseguisca suposarà el reconeixement al professorat per part de l'administració competent en matèria d'ensenyaments artístics superiors per a poder fer la investigació mitjançant un projecte.  
  
Article 70. La investigació en horari laboral  
1. Es reconeix la funció d'investigació com a inherent a l'activitat del personal docent.  
2. Podrà investigar i formar part d'un grup d'investigació tot aquell professorat que ocupe com a mínim 2/3 de la jornada lectiva en la impartició de la docència en les titulacions dels nivells 2, 3 i 4 del Marc espanyol de qualificacions per a l'educació superior (MECES).  
  
3. A més a més, s'haurà d'acreditar formació acadèmica oficial de postgrau (títol de Doctor, títol de Màster Oficial en Ensenyaments Artístics, títol de Màster Oficial Universitari, suficiència investigadora i/o Diploma d'Estudis Avançats) i allò arreplegat en l'article 105 d'aquest decret.  
4. Aquell professorat que no complisca les condicions esmentades en els apartats anteriors, podrà participar de l'estructura d'investigació del centre al qual estiga adscrit, però sense assignació horària de la seua jornada laboral a l'efecte de la investigació.  
5. Anualment, en la Resolució que continga les instruccions d'inici de curs que la direcció de l'ISEACV publique, es perfilarà l'estructura de la dimensió investigadora i creadora dels centres superiors adscrits a l'ISEACV.  
6. A l'efecte de garantir la formació necessària del professorat implicat, els convenis que puguen establir-se amb les universitats públiques valencianes podran contemplar l'exigència de la possessió de la Venia docendi del professorat inclòs en l'àmbit d'aplicació de l'esmentat conveni.  
  
Article 71. De la participació en programes de postgrau interns i externs  
1. Interns. El professorat que participe voluntàriament en els programes de postgrau i sempre que reunisca les condicions establides per les memòries de verificació corresponents, rebrà el reconeixement adequat a les tasques que desenvolupe resseguint el protocol d'avaluació que establisca l'Agència Valenciana d'Avaluació i Prospectiva i el Consell de Direcció de l'ISEACV.  
2. Externs. El professorat que resseguint les instruccions emeses per part de l'ISEACV participe en els màsters de les universitats en conveni amb aquest, rebrà l'acreditació que s'establisca en el còmput general del seu compte, als efectes de l'acreditació en el marc de l'Avaluació integral de la qualitat de l'ensenyament.  
  
Article 72. Compte personal d'acreditació  
S'estableix un compte personal d'acreditació dins del Pla integral d'avaluació de la qualitat docent i investigadora per al quadre de participants en l'ensenyament artístic superior de les titulacions que imparteix i puga impartir l'ISEACV.  
  
Article 73. Permisos i llicències  
1. La concessió de permisos i llicències està condicionada a les necessitats del servei i s'ajustaran a la normativa vigent en aquesta matèria. Els centres remetran les sol·licituds, presentades pel professorat, a la direcció de l'ISEACV, que resoldrà, a excepció d'aquelles peticions de permisos que la seua resolució siga competència de les directores i els directors dels centres.  
2. Els permisos per a atendre activitats artístiques i acadèmiques pròpies d'aquests ensenyaments, fora del centre, es tramitaran d'acord amb el procediment següent:  
a) La professora o professor haurà de sol·licitar autorització per escrit i amb almenys quinze dies d'antelació a la directora o director del centre, i se l'informarà del contingut i data de l'activitat i de l'horari que proposa de recuperació de classes.  
b) La directora o director resoldrà, previ informe de la direcció d'estudis, i aquesta haurà de ser motivada, si és denegatòria. La suma de permisos concedits per aquest procediment no podrà superar la quantitat de cinc jornades lectives per semestre.  
3. No computaran com a tals les mobilitats internacionals i Erasmus del professorat per raons acadèmiques i de gestió.  
  
  
CAPÍTOL II  
Dels i de les estudiants  
  
Article 74. Orientació personalitzada de l'alumnat  
Tal com s'estipula en els Estatuts de l'ISEACV, en l'activitat pedagògica dels centres es posarà especial èmfasi en l'orientació personalitzada de l'alumnat la qual estarà a càrrec del professorat en els termes que establisquen els centres en els seus reglaments i normes organitzatives. La dedicació i recursos envers aquesta funció d'orientació apareixerà reflectida en el Sistema d'Assegurament Intern de Qualitat (SAIQ).  
  
  
Article 75. Admissió  
1. El procediment d'admissió als centres de l'ISEACV estarà subjecte al que contemple la normativa vigent i al que reflectisca el Sistema d'Assegurament Intern de la Qualitat (SAIQ), conformement amb les vacants autoritzades per l'Institut.  
2. L'admissió d'estudiants provinents dels graus professionals seguirà el protocol del SAIQ del centre.  
  
Article 76. Admissió d'estudiants amb diversitat funcional  
Per tal d'atendre l'alumnat que presente diversitat funcional, en la resolució de la direcció de l'ISEACV per la qual es dicten instruccions i es convoquen les proves d'accés als ensenyaments artístics superiors de cada curs acadèmic, s'establiran els criteris pels quals determinades vacants puguen destinar-se a ser ocupades per aspirants que tinguen reconegut un grau de discapacitat igual o superior al 33 per 100, així com per a aquells i aquelles estudiants amb necessitats educatives especials permanents que, al llarg del curs acadèmic immediatament anterior, hagen necessitat de recursos i suport per a la seua plena normalització formativa. Aquesta consideració no eximeix la persona aspirant del compliment dels requisits específics i de la superació de la prova específica d'accés.  
  
Article 77. Criteris d'accés a la primera matrícula  
1. Quan no hi haja suficients vacants oferides per a atendre totes les sol·licituds de persones que hagen superat les corresponents proves d'accés, per a l'admissió i matrícula de l'alumnat en els centres de l'ISEACV, s'atendran les sol·licituds conforme als següents criteris:  
  
a) Persones aspirants que hagen superat la prova específica d'accés per al curs acadèmic corresponent en el centre on pretenen accedir, per ordre de puntuació obtinguda.  
b) Persones aspirants que hagen superat la prova específica d'accés per al curs acadèmic corresponent en altre centre en la mateixa titulació, especialitat i itinerari, per puntuació obtinguda.  
c) Persones que una vegada desvinculades dels ensenyaments i transcorregut el període de dos anys sol·liciten reingrés.  
d) Persones provinents d'altres centres que sol·liciten trasllat d'expedient.  
2. Un mateix alumne podrà estar matriculat cada curs acadèmic en dues especialitats d'un mateix títol, en un mateix centre o en dos diferents, sempre que no realitze la mateixa especialitat del títol i no supere entre les dues especialitats una matrícula anual de 72 crèdits.  
  
Article 78. Condició d'estudiant  
És estudiant dels centres de l'ISEACV aquella persona que es trobe matriculada en algun dels centres que l'integren. Serà beneficiària del programa docent establit i de les activitats culturals que el centre o l'Institut promoguen. També es beneficiarà dels drets i assegurances que li puguen pertocar com a estudiant de l'Institut.  
  
Article 79. Drets i deures de l'estudiantat  
Són drets i deures de l'estudiantat dels centres, a més dels recollits a les disposicions normatives d'aplicació vigents i el reglament de drets i deures i normes de convivència de cada centre, els següents:  
  
1. Són drets de l'estudiantat:  
a) Conéixer els plans d'estudis i les guies docents corresponents, els criteris d'avaluació i els instruments d'avaluació a emprar per part del personal docent.  
b) Rebre una compensació pedagògica per les sessions presencials no rebudes per raons alienes a ells mateixos.  
c) Participar en els òrgans col·legiats i comissions de gestió i funcionament del centre contemplats en aquest reglament.  
d) Rebre suport docent i tutoria.  
e) Rebre cobertura d'assegurança.  
f) Ser informat de les normes del centre i altres relacionades.  
g) Ser informat de les normes de seguretat i salut.  
h) Ser respectat per la comunitat educativa.  
2. Són deures de l'estudiantat:  
a) Assumir el compromís de tenir una presència activa i corresponsable al centre.  
b) Respectar les instruccions, normes, protocols i procediments de funcionament del centre.  
c) Respectar els membres de la comunitat educativa i la resta de persones relacionades amb el centre.  
d) Cuidar i usar degudament els béns, equips, instal·lacions del centre.  
e) Conéixer i complir les normes del centre.  
f) Conéixer i complir les normes de seguretat i salut.  
g) Informar les persones representants de les activitats i resolucions dels òrgans col·legiats en els quals participa, així com les seues actuacions, amb la reserva i discreció que als esmentats òrgans s'establisca.  
  
  
Article 80. Infraccions i sancions  
S'estarà al que dispose la legislació vigent que siga d'aplicació.  
  
Article 81. Promoció i permanència en els centres  
1. La matrícula en qualsevol assignatura està limitada a quatre convocatòries.  
2. En cada curs acadèmic tindran lloc dues convocatòries per assignatura, primera i segona convocatòria respectivament.  
3. La permanència en la mateixa titulació queda limitada a sis anys per a matrícula completa i vuit anys per matrícula parcial.  
4. La condició de «no presentat» consumeix convocatòria.  
5. La directora o director del centre podrà autoritzar, a petició de l'estudiant, amb caràcter excepcional i per causes objectives degudament justificades, com ara malaltia greu o qualsevol altra causa de força major, la renúncia a una convocatòria per curs acadèmic.  
6. D'acord amb el que es disposa en l'article 14.4 del Decret 48/2011, de 6 de maig, del Consell, la directora o director dels centres superiors podrà autoritzar, a petició de l'estudiant, amb caràcter excepcional i per causes objectives degudament justificades, com ara malaltia greu o qualsevol altra causa de força major, una nova i única convocatòria. En cas de resolució negativa, es podrà recórrer en alçada davant de la direcció de l'ISEACV.  
  
Article 82. Abandó dels estudis  
1. La no formalització de matrícula, en un curs acadèmic, es considerarà abandonament dels estudis.  
2. Quan l'alumnat vulga retornar als estudis haurà de presentar la seua sol·licitud de reingressat davant la direcció del centre qui concedirà la readmissió en funció de les places disponibles.  
3. L'adjudicació de places a aquest alumnat es realitzarà una vegada finalitzat el termini de matrícula i una vegada acabats tots els processos d'admissió.  
4. El període en el qual l'estudiant no haja estat matriculat en l'ensenyament no interromprà el còmput màxim de permanència en els esmentats estudis.  
  
Article 83. Reclamació de qualificacions  
1. Si una vegada efectuats per qui exerceix la funció docent els aclariments sol·licitats, a la vista de les proves i altres mitjans que li van servir com a elements de judici per a qualificar, es manté la reclamació, aquesta es presentarà mitjançant escrit motivat dirigit a la direcció del centre dins dels tres dies hàbils següents a aquell en què la qualificació va ser notificada públicament.  
2. La directora o director emetrà i notificarà resolució en el termini de cinc dies des de la recepció de la reclamació, a la vista de l'informe redactat per una comissió que convocarà a aquest efecte. Aquesta comissió estarà integrada per la persona que tinga el càrrec de direcció d'estudis (o persona en qui delegue); la persona que ostente la direcció de departament de l'àrea de coneixement al qual pertany l'assignatura la nota de la qual és objecte de reclamació; i un professor o professora que impartisca l'assignatura o, si és el cas, la persona que siga cap de departament de l'especialitat a la qual pertany aquesta assignatura o, si és procedent, un professor o professora del departament de l'especialitat a la qual pertany aquesta assignatura.  
3. Contra la resolució de la directora o director es podrà interposar recurs d'alçada davant la direcció de l'ISEACV en el termini d'un mes a comptar a partir de l'endemà del dia què tinga lloc la notificació o publicació de l'acte.  
  
Article 84. Ordre de matriculació  
1. l'estudiantat de nou ingrés es matricularan segons la nota obtinguda en la prova específica d'accés.  
2. La resta d'estudiants s'ordenaran segons el seu rendiment acadèmic, que és el resultat de la següent fórmula: OM= (PRx3)+(NMSx0,5)+(CTx2), on:  
  
OM: ordre de matrícula  
PR: paràmetre de rendiment del curs anterior (nombre de crèdits superats/nombre de crèdits matriculats, sense computar els reconeguts)  
NMS: nota mitjana ponderada de l'expedient (suma de la ponderació de crèdits superats amb la seua qualificació/ suma total de crèdits matriculats en l'expedient de l'alumne)  
CT: paràmetre de crèdits que manquen per finalitzar la titulació (nombre de crèdits superats atenent les tipologies de les assignatures del pla d'estudis/ nombre total de crèdits de la titulació)  
  
  
Article 85. De la representació de l'estudianta  
1. Els i les estudiants exerciran aquest dret a través de:  
a) L'assemblea d'estudiants  
b) La delegació d'estudiants  
c) Les associacions d'estudiants de les quals forme part.  
2. Per a exercir la representació de l'estudiantat que estiga com a representant de les associacions legalment constituïdes, aquestes podran convocar assemblees a fi d'informar l'estudiantat sobre assumptes rellevants relacionats amb el centre i les activitats que en ell es realitzen. L'exercici d'aquest dret es regularà mitjançant una ordre de desenvolupament.  
3. La delegació d'estudiants representa l'estudiantat de cada centre. En aquesta s'integren els delegats i delegades de l'alumnat que hagen sigut triats a l'inici de cada any acadèmic en els diferents cursos o grups de què consten els títols, així mateix s'integraran representants de l'estudiantat en el consell de centre, d'entre aquests un exercirà la coordinació en l'àmbit de l'ISEACV.  
  
  
TÍTOL V  
Dels estudis  
  
CAPÍTOL ÚNIC  
  
Article 86. Graus superiors, títols de màster en ensenyaments artístics i programes de doctorat  
Els centres podran incloure dins de la seua oferta formativa estudis corresponents als nivells 2, 3 i 4 del Marc Espanyol de Qualificacions per a l'Educació Superior (MECES): graus en ensenyaments artístics superiors, màsters en ensenyaments artístics i doctorat respectivament. El programes de doctorat hauran d'estar conveniats prèviament amb les universitats.  
  
Article 87. Altres títols  
Els centres podran oferir altres títols dins del marc normatiu establit en els Estatuts de l'Institut Superior d'Ensenyances Artístiques (ISEACV).  
  
Article 88. Proves específiques d'accés  
1. Cada centre proposarà els objectius, continguts i criteris de avaluació que es puguen exigir per a l'accés, dins del marc de la normativa específica que els afecta.  
2. Anualment l'ISEACV convocarà mitjançant resolució les proves d'accés i farà públic el seu calendari.  
  
Article 89. Oferta d'ensenyaments de grau en ensenyaments artístics superiors  
1. La proposta per a la implantació d'ensenyaments de nivell de grau serà elaborada per l'equip directiu i la comissió acadèmica de centre.  
2. L'aprovació de la proposta per a la implantació d'ensenyaments conduents al títol de grau en Ensenyaments Artístics Superiors correspon al consell de centre, oït el claustre de professorat.  
3. D'acord amb els següents Reials Decrets: Reial decret 630/2010, de 14 de maig, pel qual es regula el contingut bàsic dels ensenyaments artístics superiors de Grau en Art Dramàtic establides en la Llei orgànica 2/2006, de 3 de maig, d'Educació; Reial decret 631/2010, de 14 de maig, pel qual es regula el contingut bàsic dels ensenyaments artístics superiors de Grau en Música establides en la Llei orgànica 2/2006, de 3 de maig, d'Educació; Reial decret 632/2010, de 14 de maig, pel qual es regula el contingut bàsic dels ensenyaments artístics superiors de Grau en Dansa establides en la Llei orgànica 2/2006, de 3 de maig, d'Educació; Reial decret 633/2010, de 14 de maig, pel qual es regula el contingut bàsic dels ensenyaments artístics superiors de Grau de Disseny establides en la Llei orgànica 2/2006, de 3 de maig, d'Educació; Reial decret 634/2010, de 14 de maig, pel qual es regula el contingut bàsic dels ensenyaments artístics superiors de Grau en Arts Plàstiques en les especialitats de Ceràmica i Vidre establides en la Llei orgànica 2/2006, de 3 de maig, d'Educació; Reial decret 635/2010, de 14 de maig, pel qual es regula el contingut bàsic dels ensenyaments artístics superiors de Grau en Conservació i Restauració de Béns Culturals establides en la Llei orgànica 2/2006, de 3 de maig, d'Educació, els centres elevaran propostes de creació, modificació o supressió de plans d'estudis de nivell de grau al Consell de Direcció de l'ISEACV per a la seua conformitat i ulterior tramitació.  
  
  
Article 90. Oferta d'ensenyaments de nivell de postgrau  
1. De conformitat amb el que estableixen l'article 7 del RD 1614/2009, de 26 d'octubre, i els articles 21 i 22 de la Llei 8/2007, de la Generalitat, per la qual es crea l'ISEACV, els centres ISEACV podran organitzar programes d'estudis de postgrau en ensenyaments artístics.  
  
2. Pel que fa a l'oferta formativa de postgrau, es tindran en compte les exigències estipulades en les diverses memòries de verificació dels títols de postgrau i en el marc dels convenis que puga existir amb les universitats públiques valencianes, i d'altres àmbits geogràfics.  
  
  
Article 91. Procediment a seguir per a l'elaboració de la proposta d'ensenyaments de màster  
1. La proposta per a la implantació d'ensenyaments de màster serà elaborada per l'equip directiu i la comissió acadèmica de centre.  
2. L'aprovació de la proposta per a la implantació d'ensenyaments conduents al títol de Màster en Ensenyaments Artístics correspon al consell de centre, oït el claustre de professorat.  
3. La proposta per a la implantació d'ensenyaments de màster estarà acompanyada d'una memòria que inclourà, almenys, els següents aspectes:  
a) Denominació del Programa de Màster en Ensenyaments Artístics.  
b) Justificació de la necessitat i oportunitat del programa en el context dels ensenyaments artístics superiors de la Comunitat, incloent-hi una anàlisi comparativa de l'estat de la investigació i de la formació especialitzada en el camp d'acció proposat en els àmbits local, regional, nacional i internacional.  
c) Objectius generals, específics i continguts dels ensenyaments de màster proposats.  
d) Descripció detallada dels ensenyaments proposats: fonamentació teòrica, modalitat d'impartició, càrrega horària, organització dels aprenentatges segons modalitat i aspectes transversals i interdisciplinarietat d'aquests ensenyaments.  
e) Metodologia a aplicar per al desenvolupament dels ensenyaments i criteris d'avaluació.  
f) Descripció del perfil de l'alumnat i del procés de selecció d'aquest.  
g) Descripció de grups i línies d'investigació o d'especialització en relació amb el programa de màster. Estratègies per a la formació en recerca.  
h) Relació del professorat del centre proposat per impartir els ensenyaments de màster, planificació de l'adequació del seu horari al del còmput global del centre i organització de les activitats acadèmiques, de conformitat amb el nombre total d'hores que, a aquests efectes, s'estableix.  
i) Disponibilitat de recursos d'infraestructura, materials i tecnològics en funció de les seues necessitats acadèmiques específiques, així com disponibilitat de l'equipament necessari, serveis bibliotecaris i de documentació i accés a xarxes de comunicació.  
j) Pressupost detallat per a la realització del programa i recursos econòmics disponibles, si és el cas, per a aquesta finalitat.  
k) Descripció de la relació dels ensenyaments de màster proposats amb els sectors externs, especialment en els aspectes artístics, laborals, econòmics i productius, així com de l'impacte social i cultural del programa en l'entorn social.  
4. De conformitat amb el que estableix l'article 20 del Reial decret 303/2010, de 15 de març, pel qual s'estableixen els requisits mínims dels centres que impartisquen ensenyaments artístics regulats en la Llei orgànica 2/2006, de 3 de maig, d'Educació quan un centre d'ensenyaments artístics superiors imparteix estudis de màster, almenys un 15 per 100 del personal docent que impartisca aquests estudis haurà de trobar-se en possessió del títol de doctor.  
5. De conformitat amb el que estableix l'article 14.2 del Reial decret 1614/2009, de 26 d'octubre, pel qual s'estableix l'ordenació dels ensenyaments artístics superiors regulades per la Llei orgànica 2/2006, de 3 de maig, d'Educació, els plans d'estudi dels títols de màster tindran entre 60 i 120 crèdits europeus ECTS i han de contenir tota la formació teòrica i pràctica que l'alumnat haja de rebre: matèries obligatòries, matèries optatives, seminaris, pràctiques externes, treballs dirigits, treball de fi de màster, activitats d'avaluació i altres que resulten necessàries segons les característiques pròpies de cada títol. Aquests plans d'estudi conclouran amb l'elaboració i defensa pública d'un treball d'interpretació, de creació o d'investigació fi de màster, que tindrà entre 6 i 30 crèdits europeus ECTS. El nombre mínim d'hores, per crèdit, serà de 25, i el nombre màxim de 30.  
  
6. Una vegada elaborat el pla d'estudis del títol de màster, i previ informe favorable del Consell de Direcció de l'ISEACV, i vist que no tindrà repercussió econòmica o no suposarà un increment de la despesa econòmica, l'Institut Superior d'Ensenyances Artístiques el remetrà al ministeri competent en matèria d'educació per a la seua homologació i inscripció en el Registre estatal de centres docents no universitaris, de conformitat amb el que estableix l'article 13 del RD 1614/2009, de 26 d'octubre.  
  
Article 92. Procediment a seguir per a l'elaboració de la proposta d'ensenyaments de doctorat  
1. La proposta per a l'establiment de convenis amb les universitats per a l'organització d'estudis de doctorat serà elaborada per l'equip directiu i la comissió acadèmica de centre (CACE).  
2. L'aprovació de la proposta per a l'establiment de convenis amb les universitats per a l'organització d'estudis de doctorat correspon al consell de centre, oït el claustre de professorat.  
3. La proposta per a l'organització d'estudis de doctorat propis dels ensenyaments artístics estarà acompanyada d'un programa específic que inclourà, almenys, els següents aspectes:  
a) Denominació del programa de doctorat.   
b) Justificació de la necessitat i oportunitat del programa en el context dels ensenyaments artístics superiors de la Comunitat, incloent-hi una anàlisi comparativa de l'estat de la recerca en el camp d'acció proposat en els àmbits local, regional, nacional i internacional.  
  
c) Fonamentació teòrica i objectius generals i específics del programa per a l'organització d'estudis de doctorat.  
d) Descripció de grups i línies de recerca en relació amb el programa. Estratègies per a la formació en recerca.  
e) Relació del professorat del centre proposat per a l'organització dels estudis de doctorat, planificació de l'adequació del seu horari al del còmput global del centre i organització de les activitats acadèmiques, de conformitat amb el nombre total d'hores que, a aquests efectes, s'estableixen.  
f) Disponibilitat de recursos d'infraestructura, materials i tecnològics en funció de les seues necessitats acadèmiques específiques, així com disponibilitat de l'equipament necessari, serveis bibliotecaris i de documentació i accés a xarxes de comunicació.  
g) Pressupost detallat per a la realització del programa i recursos econòmics disponibles, si és el cas, per a aquesta finalitat.  
h) Descripció de la relació del programa proposat per als estudis de doctorat amb els sectors externs, especialment en els aspectes artístics, laborals, econòmics i productius, així com de l'impacte social i cultural del programa en l'entorn social.  
4. L'ISEACV, una vegada rebuda la proposta i el programa específic per a l'organització d'estudis de doctorat propis dels ensenyaments artístics, i previ informe del Consell de Direcció de l'ISEACV, proposarà a la conselleria competent en matèria d'Universitats i Formació Superior l'establiment d'un conveni amb la universitat que corresponga, en funció de les característiques d'aquest programa i del conservatori superior o escola superior que realitza la proposta.  
  
5. De conformitat amb el que disposa l'article 10 del RD 1614/2009, de 26 d'octubre, el conveni per a l'organització d'estudis de doctorat ha d'incloure els criteris d'admissió i les condicions per a la realització i elaboració de la tesi doctoral i la seua adequació a les particularitats dels ensenyaments artístics superiors entre els quals es pot considerar la Interpretació i la Creació, de conformitat amb el que estableix el reial decret.  
6. Un cop establert aquest conveni, i de conformitat amb el que resulte estipulat en el mateix, l'ISEACV proposarà a la conselleria competent en matèria d'ensenyaments artístics superiors la concessió d'autorització per a la inclusió d'estudis de doctorat propis dels ensenyaments artístics en el conservatori superior o escola superior corresponent.  
  
Article 93. Oferta formativa d'ensenyaments de títols propis de nivell de grau i de nivell de postgrau  
1. Els títols propis es regiran d'acord amb el que estableix l'article 20 del Decret 82/2009, de 12 de juny, del Consell.  
2. Pel que fa a l'oferta formativa de títols propis els centres podran oferir cursos d'especialització conduents a l'obtenció d'un certificat, entre 15 i 20 ECTS (European Credit Transfer System - Sistema Europeu de Transferència de Crèdits),sempre que no estiga vinculat a la dedicació laboral al personal funcionari ni del personal especialista, d'un diploma entre 30 i 40 ECTS, o d'un màster propi de 60 ECTS.  
  
  
Article 94. Revisió dels plans d'estudis dels títols superiors  
  
1. Els centres revisaran els plans d'estudis amb una periodicitat de 8 anys seguint el protocol del seu Sistema d'Assegurament Intern de la Qualitat (SAIQ) i elevaran, si és el cas, la proposta de modificació a la direcció de l'ISEACV.  
2. L'Agència Valenciana d'Avaluació i Prospectiva (AVAP) avaluarà els plans d'estudis amb la mateixa periodicitat.  
  
Article 95. Guies docents. Criteris d'elaboració i revisió  
Els departaments acadèmics d'especialitat o d'itinerari elaboraran i revisaran anualment les guies docents als efectes d'adequació a la realitat docent.  
Els centres faran públiques les guies docents de les assignatures dels títols impartits abans de l'inici de curs sota l'adequació d'aquestes als criteris establits pels diferents departaments acadèmics.  
  
  
Article 96. Beques i ajudes  
En les convocatòries d'ajudes i beques que realitze la Generalitat, s'estarà al que estableix la disposició addicional tercera de la Llei 8/2007, de 2 de març, de la Generalitat.  
  
Article 97. Premis, distincions i reconeixements a l'alumnat  
Sense perjuí del que la normativa general puga establir, correspon als centres, en el marc de la seua autonomia, respectant la utilització eficient dels recursos al seu abast, l'establiment de premis, distincions i reconeixements que estime pertinents al si del consell de centre, amb la validesa oficial que legalment els corresponga.  
  
  
Article 98. Regulació de les pràctiques internes i externes  
1. Correspon a l'ISEACV la regulació del marc normatiu en el qual es poden establir les pràctiques internes i externes de l'alumnat que hi participe.  
2. Correspon al centre l'organització i avaluació d'aquestes, a efectes de reconeixement de crèdits i qualificació, tal com s'arreplega en els protocols del SAIQ  
  
Article 99. Programes addicionals de perfeccionament  
Els centres podran proposar en les seues programacions generals anuals programes addicionals de perfeccionament per a l'alumnat, sempre que s'ajusten al pressupost i recursos del centre i compten amb l'autorització de l'ISEACV, als efectes de la consolidació com a implementacions del programa de formació de l'alumnat que ofereix cada centre i que és susceptible de valoració positiva de la identitat qualitativa de cada centre.  
  
  
TÍTOL VI  
De la investigació en els ensenyaments artístics superiors  
 i de la transferència del coneixement  
  
CAPÍTOL ÚNIC  
  
Article 100. La investigació i la transferència del coneixement  
Funcions dels centres que imparteixen ensenyaments artístics superiors.  
1. La investigació artística, tècnica i científica és fonament essencial de la docència i una eina primordial per al desenvolupament social mitjançant la transferència dels seus resultats a la societat. Com a tal, constitueix una funció essencial dels centres que imparteixen ensenyaments artístics superiors que deriva del seu paper clau en la generació de coneixement i de la seua capacitat d'estimular i generar pensament crític, clau de tot procés d'investigació.  
2. Es reconeix i garanteix la llibertat d'investigació en l'àmbit dels ensenyaments artístics superiors de la Comunitat Valenciana.  
3. Els ensenyaments artístics superiors tenen, com un dels seus objectius essencials, el desenvolupament de la investigació artística, científica i tècnica i la transferència del coneixement a la societat, així com la formació d'investigadors i investigadores, i atendran, en l'àmbit dels seus títols i àrees de coneixement, tant la investigació bàsica com a l'aplicada.  
  
Article 101. La investigació, dret i deure del professorat d'ensenyaments artístics superiors  
1. La investigació és un dret i un deure del personal docent i investigador dels centres que imparteixen ensenyaments artístics superiors, d'acord amb les finalitats generals d'aquests ensenyaments, i dins dels límits establits per l'ordenament jurídic.  
2. L'ISEACV secundarà i promourà la dedicació a la investigació de la totalitat del personal docent i investigador.  
3. La investigació, sense perjudici de la lliure creació i organització per l'ISEACV de les estructures que, per al seu desenvolupament, aquest determine, i de la lliure investigació individual, es durà a terme, principalment, en grups d'investigació, i, en el cas de no haver-hi grups d'investigació, es podrà realitzar des dels departaments.  
4. L'activitat i dedicació investigadora i la contribució al desenvolupament artístic, tecnològic, o científic del personal docent i investigador dels ensenyaments artístics superiors serà criteri rellevant, atenent l'oportuna avaluació per a determinar la seua eficiència en el desenvolupament de l'activitat professional. L'ISEACV facilitarà la compatibilitat entre l'exercici de la docència i la investigació.  
5. Els centres que imparteixen els ensenyaments artístics superiors fomentaran la mobilitat del seu personal docent i investigador, amb la finalitat de millorar-ne la formació i activitat investigadora, a través de la concessió dels oportuns permisos i llicències, en el marc de la legislació estatal i autonòmica aplicable i d'acord amb les previsions estatutàries consignades a aquest efecte per l'ISEACV.  
  
Article 102. Foment de la investigació, del desenvolupament científic i de la innovació tecnològica en l'ISEACV  
1. L'ISEACV fomentarà el desenvolupament d'una investigació de qualitat i una gestió eficaç de la transferència del coneixement i la tecnologia, amb els objectius de contribuir a l'avanç del coneixement artístic, cultural i tecnològic, al desenvolupament i la innovació en els camps que li són propis, així com a la millora de la competitivitat de les empreses, a la millora de la qualitat de vida de la ciutadania, al progrés social, econòmic i cultural i a un desenvolupament responsable equitatiu i sostenible, així com, finalment, garantirà el foment i la consecució de la igualtat.  
2. El foment de la investigació científica en tots els seus àmbits i el desenvolupament tecnològic correspondrà en l'àmbit dels ensenyaments artístics superiors de la Comunitat Valenciana a l'ISEACV, d'acord amb la legislació aplicable, sense perjudici del desenvolupament de programes propis de l'Administració autonòmica i amb la finalitat, entre altres objectius, d'assegurar:  
a) El foment de la qualitat i competitivitat internacional de la investigació desenvolupada pels centres que imparteixen a la Comunitat Valenciana els ensenyaments artístics superiors.  
b) El desenvolupament de la investigació interdisciplinària i multidisciplinària.  
c) La mobilitat de personal investigador i grups d'investigació per a la formació d'equips i centres d'excel·lència.  
d) La coordinació de la investigació entre els centres que formen part de l'ISEACV, i entre aquests i les universitats i els centres d'investigació, així com la creació de centres o estructures mixtes entre les universitats i altres organismes públics i privats d'investigació, i, si és el cas, empreses.  
e) La vinculació entre la investigació en ensenyaments artístics superiors i el sistema productiu, com a via per a articular la transferència dels coneixements generats i la presència dels centres de l'ISEACV en el procés d'innovació del sistema productiu i de les empreses, amb especial atenció a la vinculació amb el sistema productiu del seu entorn.  
  
f) La generació de sistemes innovadors en l'organització i gestió, del foment de la seua activitat investigadora, de la canalització de les iniciatives investigadores del seu professorat, de la transferència dels resultats de la investigació i de la captació de recursos per al desenvolupament d'aquesta.  
3. La transferència del coneixement és una funció dels centres que imparteixen ensenyaments artístics superiors. L'ISEACV determinarà i establirà els mitjans i instruments necessaris per a facilitar la prestació d'aquest servei social per part del personal docent i investigador. L'exercici d'aquesta activitat donarà dret a l'avaluació dels seus resultats per part de l'Agència Valenciana d'Avaluació i Prospectiva, i al reconeixement dels mèrits aconseguits, com a criteri rellevant per a determinar l'eficiència en el desenvolupament de la seua activitat professional.  
  
4. Els centres que imparteixen ensenyaments artístics superiors fomentaran, a través de l'ISEACV, la cooperació amb el sector productiu, d'acord amb el que s'estableix en el article següent. A aquest efecte, promouran la mobilitat del personal docent i investigador, així com el desenvolupament conjunt de programes i projectes de recerca i desenvolupament tecnològic, i la pertinença i participació activa en xarxes de coneixement i plataformes tecnològiques.  
5. Es promourà que els equips d'investigació desenvolupen la seua carrera professional i fomenten una presència equilibrada entre dones i homes en tots els seus àmbits.  
  
Article 103. Col·laboració amb altres entitats o persones físiques  
Els grups d'investigació reconeguts per l'ISEACV, els departaments, si és el cas, i el seu professorat a través d'aquests o dels òrgans, centres, fundacions o estructures organitzatives similars de l'Administració autonòmica valenciana dedicats a la canalització de les iniciatives investigadores del professorat i a la transferència dels resultats de la investigació, podran subscriure convenis de col·laboració amb altres centres superiors d'ensenyaments artístics, universitats o entitats públiques i privades per a la realització de treballs de caràcter artístic, científic o tècnic, així com per al desenvolupament d'ensenyaments d'especialització o activitats específiques de formació.  
  
Article 104. Programa d'investigació del professorat  
1. Podrà investigar i formar part d'un grup d'investigació tot aquell professorat que ocupe com a mínim 2/3 de la jornada laboral en la impartició de docència en les titulacions dels nivells 2, 3 i 4 del Marc espanyol de qualificacions per a l'educació superior (MECES).  
2. El professorat podrà acreditar la seua capacitat investigadora mitjançant alguna d'aquestes condicions:  
a) La formació acadèmica de postgrau (títol de Doctorat, títol de Màster en Ensenyaments Artístics Superiors, títol de Màster Universitari, Suficiència Investigadora o diploma d'Estudis Avançats),  
b) contribucions científiques (publicacions indexades o reconegudes, ponències en congressos, obres artístiques, etc.)  
c) justificació de la trajectòria com a investigador o investigadora (participació en grups d'investigació ISEACV, d'altres institucions d'Educació Superior, d'instituts tecnològics, d'altres organismes públics o privats acreditats per a la investigació).  
  
Article 105. Acreditació de la capacitat investigadora  
L'acreditació de la capacitat investigadora del professorat serà feta per part de l'ISEACV a través de l'AVAP d'acord amb algun dels següents paràmetres:  
a) Per publicacions de caràcter científic relacionades amb els ensenyaments artístics (llibres, capítols, articles, actes de congressos, jornades i seminaris, ponències individuals o conjuntes).  
b) Per la participació en projectes relacionats amb l'actualització científic artística, o projectes d'investigació finançats per organismes públics.  
c) Per la participació com a membre de comités científics en congressos, jornades i ponències.  
d) Per la participació com a tutor/director, tutora/directora, avaluador, avaluadora o membre de tribunal de tesis doctorals, treballs final de màster, treballs final de títol.  
e) Per premis d'investigació de reconegut prestigi d'àmbit autonòmic, nacional o internacional.  
f) Per cada congrés, jornada o curs de formació i perfeccionament impartit sobre actualització artística, científica o tècnica en l'àmbit dels ensenyaments artístics superiors.  
g) Per haver format part d'un grup d'investigació dels centres de l'ISEACV.  
h) Per obres de creativitat artística (premis i distincions rebuts, pel seu impacte en la crítica especialitzada nacional i internacional)  
i) Per la creació i estrena de composicions musicals.  
j) Per la interpretació musical del professorat en escenaris nacionals i internacionals d'especial rellevància.  
  
Article 106. L'organització de la investigació en l'ISEACV  
La investigació en l'ISEACV s'organitza preferentment, en grups d'investigació. Per a l'organització dels grups d'investigació s'estarà al que es disposa en aquest reglament, així com el que es contemple a l'ordre de desenvolupament del present Decret.  
  
Article 107. Els grups d'investigació de l'ISEACV  
1. El professorat de l'ISEACV s'adscriurà a un grup d'investigació per a poder dur a terme un programa d'investigació.  
2. S'entén per grup d'investigació l'investigador i investigadora o conjunt d'investigadors i investigadores que desenvolupen un programa d'investigació en una de les línies d'investigació de les definides per la Comissió d'Avaluació de la Investigació de l'ISEACV amb l'objectiu de realitzar una investigació artística, tecnicocientífica o pedagògica pròpia dels ensenyaments artístics.  
3. Es podran constituir grups d'investigació intercentres o multidisciplinaris, així com incorporar professorat d'altres centres d'investigació o universitats quan el programa d'investigació ho requerisca i estiga degudament justificat.  
4. Els grups d'investigació comptaran amb una persona investigadora principal, preferiblement una persona amb el títol de doctor, que serà la persona responsable de dirigir i organitzar el grup. Cap membre d'un grup d'investigació podrà pertànyer simultàniament a més d'un grup d'investigació.  
  
Article 108. Creació i duració dels grups d'investigació de l'ISEACV  
  
1. L'alta del grup d'investigació haurà de ser sol·licitada per la persona investigadora principal. En la sol·licitud d'alta i registre han de figurar les dades de tots els membres que componen el grup d'investigació, la línia d'investigació a la qual s'adscriuen i el programa d'investigació.  
2. El professorat investigador remetrà a la direcció del centre al qual pertany la persona investigadora principal, a principi de curs, les sol·licituds d'alta i registre dels grups d'investigació amb la llista del professorat adscrit i amb el seu corresponent projecte d'investigació que constarà d'una proposta on s'indiquen els objectius del treball, la seua justificació des del punt de vista acadèmic i professional, així com les aportacions en cadascun d'aquests àmbits. Les sol·licituds d'alta, registre i les propostes d'investigació seran fetes públiques, incloses en el punt corresponent de la programació general anual i publicades en l'apartat corresponent de la web d'ISEACV o del centre corresponent.  
  
3. Els projectes d'investigació podran ser interanuals, però tindran una revisió i informe anual de funcionament. El professorat investigador principal remetrà a la persona representant de la comissió d'avaluació de la investigació les memòries dels treballs d'investigació realitzats que, al seu torn, les enviarà a la direcció del centre, a fi de ser incloses en la memòria final del curs, tot això durant el mes de juliol.  
  
4. Els projectes d'investigació finalitzaran en concloure el període de temps per al qual van ser creats o mitjançant acord dels seus components recollit en una acta i comunicat per escrit al centre.  
5. Amb la finalitat d'afavorir l'organització i elaboració de projectes departamentals comuns, es podran posar en marxa mecanismes de coordinació entre els departaments dels diversos centres, que permeten treballar cap a objectius comuns i transversals de caràcter departamental i Interdepartamental.  
  
Article 109. Col·laboració amb altres entitats o persones físiques  
Els grups d'investigació i els departaments de l'ISEACV i el seu professorat a través d'aquests o dels òrgans, centres, fundacions o estructures organitzatives similars de l'Administració autonòmica valenciana dedicats a la canalització de les iniciatives investigadores del professorat i a la transferència dels resultats de la investigació, podran subscriure contractes amb persones, centres superiors d'ensenyaments artístics, universitats o entitats públiques i privades per a la realització de treballs de caràcter artístic, científic o ètnic, així com per al desenvolupament d'ensenyaments d'especialització o activitats específiques de formació.  
  
Article 110. Funcionalitat de la comissió d'investigació  
La comissió d'investigació vetllarà per la millora de la qualitat i l'excel·lència de la tasca investigadora desenvolupada per les investigacions dutes a terme en els centres de l'ISEACV.  
  
  
TÍTOL VII  
Règim econòmic dels centres  
  
CAPÍTOL ÚNIC  
  
Article 111. Gestió econòmica dels centres superiors d'ensenyaments artístics  
Els centres superiors d'ensenyaments artístics disposaran d'autonomia en la seua gestió econòmica en els termes que s'estableixen en els articles següents d'aquest capítol.  
  
Article 112. Ingressos dels centres  
Constitueixen ingressos dels centres dependents de l'ISEACV, els següents:  
1. Els fons assignats per l'ISEACV per a finançar les despeses de funcionament, manteniment i reposició d'inversions, adquisició de mobiliari així com equips i recursos didàctics dels centres.  
  
2. Fons provinents d'altres administracions públiques, institucions de la Unió Europea o d'organismes internacionals.  
3. Aquells obtinguts a través de les ajudes, premis i altres ingressos atorgats per institucions, organismes i entitats públiques i privades pel desenvolupament de projectes i accions d'innovació i investigació educativa realitzades pel professorat i l'alumnat en el marc de l'activitat acadèmica del centre.  
4. Els procedents de llegats, donacions o qualsevol altra forma admissible en dret.  
5. Els derivats d'acords de mecenatge amb persones físiques o jurídiques, conforme al que s'estableix en la legislació aplicable en aquesta matèria.  
6. Els que procedisquen de la cessió temporal d'espais a persones físiques o jurídiques, públiques o privades, per a activitats relacionades amb la naturalesa del centre, conforme a la normativa de la Generalitat aplicable sobre aquest tema, i sempre que no interferisquen en l'activitat docent d'aquest.  
7. Els interessos de comptes bancaris.  
8. El saldo final, si és el cas, del compte de gestió de l'exercici anterior.  
  
Article 113. Taxes i preus públics  
Els ingressos que es produïsquen com a conseqüència de la meritació de taxes i preus públics es regiran per la seua normativa específica.  
  
Article 114. Despeses de funcionament dels centres  
1. Els centres podran realitzar les següents despeses:  
a) Les incloses dins del capítol econòmic II «compra de béns corrents i despeses de funcionament» en la vigent classificació econòmica del pressupost de despeses de la Generalitat Valenciana.  
b) Les destinades a la reparació i conservació dels centres i les seues instal·lacions.  
c) Les destinades a l'adquisició de mobiliaris i equips i recursos didàctics.  
2. La direcció dels centres podrà autoritzar les despeses sempre que no se superen els límits establits per als contractes menors en la normativa de contractes del sector públic, excepte les despeses de caràcter periòdic i de tracte successiu, com ara subministrament d'aigua, gas, combustible per a calefacció i energia elèctrica, que no estaran subjectes a aquesta limitació.  
3. Les obres que excedisquen del manteniment dels centres hauran de ser autoritzades per la direcció de l'ISEACV previ informe dels serveis tècnics. La direcció de L'ISEACV podrà sol·licitar aqueix informe als serveis tècnics de la Conselleria competent en cas de no disposar de serveis tècnics propis. Tindran aquesta consideració tant aquelles obres per a l'execució de les quals s'exigisca projecte tècnic com les que modifiquen els espais funcionals de l'edifici, els seus usos i el dels espais exteriors. En tot cas, hauran de ser autoritzades per la conselleria competent en universitat i ensenyaments superiors aquelles obres que modifiquen instal·lacions regulades per la normativa de seguretat industrial i aquelles que afecten els requisits mínims que han de reunir els centres educatius d'acord amb la normativa vigent. Segons s'estableix en el Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i esport (DOGV 8959/ 24.11.2020), en la disposició transitòria segona «Transferència de personal, béns i serveis adscrits a l'ISEACV» en el seu punt 3 diu textualment: «....A partir d'aquest moment, la Conselleria d'Innovació, Universitats, Ciència i Societat Digital n'assumirà íntegrament la gestió i manteniment. No obstant això, totes dues conselleries establiran els mecanismes de coordinació necessaris en aquells béns immobles en els quals coexistisquen centres adscrits a totes dues conselleries, així com respecte d'aquells en els quals s'haja planificat o iniciat alguna actuació per part de la Conselleria d'Educació, Cultura i Esport. En aquest mateix sentit es mantindran els contractes dels centres que es troben en vigor indistintament de la naturalesa compartida o no del centre».  
  
4. La tramitació dels procediments de contractació s'ajustarà al que es disposa en la normativa vigent sobre contractes del sector públic.  
  
5. En les despeses referides a l'adjudicació d'obres, subministraments i assistències o serveis la quantia de les quals excedisca de 6.000 euros hauran de sol·licitar-se almenys tres pressupostos de signatures comercials. Els centres podran requerir l'assistència dels serveis de la Conselleria per a la valoració dels pressupostos que sol·liciten. La proposta d'adjudicació correspondrà al consell de centre i la resolució a la direcció de l'ISEACV.  
  
Article 115. Elaboració i aprovació del pressupost dels centres  
1. Una vegada aprovada la llei de pressupostos de la Generalitat Valenciana per a cada exercici, i abans de l'1 de febrer de cada any, la direcció de l'ISEACV comunicarà a cada centre les instruccions d'elaboració del pressupost de despeses de funcionament, en les quals es recolliran els criteris que els centres hauran de tindre en compte per a l'elaboració de la seua proposta de pressupost per a l'exercici.  
2. La proposta de pressupost serà elaborada, respectant aquests criteris, i d'acord amb les directrius que fixe la direcció del centre, per l'administradora o administrador, si n'hi haguera, o si no és possible, per la secretària o secretari, i serà remés a la comissió econòmica del consell de centre perquè l'informe. La comissió econòmica remetrà la proposta amb el seu informe al consell de centre per a la seua aprovació.  
3. Una vegada aprovat pel consell de centre, la direcció del centre elevarà a la direcció de l'ISEACV, abans de l'1 de març, el projecte de pressupost. Si en el termini d'un mes, a comptar de la data de la seua recepció, no es formulen observacions, el projecte de pressupost s'entendrà automàticament aprovat. En cas contrari, la direcció de l'ISEACV comunicarà al centre les observacions pertinents, a fi que es procedisca a la seua modificació, i aquest haurà de remetre de nou el projecte de pressupost, una vegada modificat en els termes indicats, en el termini de cinc dies hàbils a comptar del següent al de la comunicació anterior, per a la seua aprovació definitiva, que haurà de produir-se abans de l'1 d'abril.  
4. Fins al moment en què s'aprove el pressupost amb caràcter definitiu, la direcció del centre docent podrà autoritzar despeses i efectuar pagaments conforme al projecte de pressupost aprovat pel consell de centre.  
5. La proposta de pressupost inclourà l'estat d'ingressos i despeses, que s'emplenarà a través de l'aplicació de comptabilitat i gestió econòmica dels centres.  
  
Article 116. Lliurament de les assignacions de l'ISEACV per a despeses de funcionament  
1. Al principi de cada quadrimestre natural de l'exercici, la direcció de l'ISEACV realitzarà un lliurament a cadascun dels centres.  
2. En el primer quadrimestre de l'exercici, la direcció de l'ISEACV realitzarà, amb caràcter provisional, un primer lliurament a cada centre per import d'una tercera part dels recursos procedents de l'ISEACV que figuren en el pressupost de despeses de funcionament aprovat per a l'exercici anterior. Una vegada aprovat el pressupost anual dels centres, pel Consell de Direcció de l'ISEACV, s'ajustarà el lliurament de les assignacions econòmiques en els següents quadrimestres.  
  
Article 117. Execució del pressupost  
La direcció del centre autoritzarà les despeses d'acord amb el pressupost aprovat i ordenarà els pagaments. La directora o director del centre no podrà autoritzar despeses per un import superior als crèdits consignats en el pressupost, i seran nuls de ple dret els actes administratius que infringisquen tal norma, sense perjudici de les responsabilitats que legalment puguen deduir-se.  
  
Article 118. Rendició de comptes dels centres  
1. Les direccions dels centres hauran de remetre al consell de centre, per a la seua aprovació abans del 31 de gener de l'exercici següent, un únic compte de gestió que abastarà des de l'1 de gener fins al 31 de desembre de l'exercici econòmic finalitzat.  
Sense perjudici de l'anterior, en el cas que es produïsca un canvi de directora o director abans de la data del tancament, qui isca haurà d'elaborar, en un termini màxim de vint dies, la justificació dels ingressos i despeses haguts fins a la data del cessament i sotmetre'l a l'aprovació del consell de centre.  
2. El compte de gestió, que s'emplenarà a través de l'aplicació informàtica determinada per l'ISEACV, constarà dels següents documents:  
a) Estat Lletra A. Reflectirà els ingressos i despeses corresponents als recursos procedents de l'ISEACV.  
b) Estat Lletra B. Reflectirà els ingressos i despeses corresponents als recursos que procedisquen d'altres fonts.  
c) Estat Lletra C. Reflectirà la situació inicial i final de la tresoreria del centre, resultant de tots dos tipus d'operacions, i comprendrà el saldo inicial, els ingressos, les despeses i el saldo final.  
3. Una vegada aprovada pel consell de centre, la directora o director de cada centre remetrà dos exemplars del compte de gestió anual, en els quals es farà constar la diligència d'aprovació pel consell de centre, a la direcció de l'ISEACV, abans del 15 de febrer, per a la seua revisió. El tercer exemplar, juntament amb els justificants originals i la resta de documentació acreditativa de les despeses realitzades, quedarà sota la custòdia i responsabilitat de la secretaria del centre. La direcció de l'ISEACV remetrà abans del 31 de març els comptes de gestió anual dels centres, amb un document resum d'aquests, a la Intervenció Delegada en la conselleria competent en matèria d'ensenyaments artístics superiors.  
  
Article 119. Modificació dels pressupostos dels centres  
1. La direcció del centre podrà sol·licitar autorització per a la modificació del pressupost a la direcció de l'ISEACV que, si és el cas, podrà autoritzar-la sempre que siga a causa de circumstàncies sobrevingudes i inicialment imprevistes, i implique una variació dels recursos procedents de l'ISEACV.  
2. Quan la proposta de modificació s'inicia a instàncies del centre, la directora o director elevarà a la direcció de l'ISEACV la corresponent proposta, a la qual acompanyarà un informe justificatiu. A la vista de la proposta realitzada, de les disponibilitats pressupostàries, i de l'origen del finançament proposat, si és el cas, el Consell de Direcció de l'ISEACV acordarà autoritzar o denegar la modificació del pressupost del centre.  
3. En la resolució de la direcció de l'ISEACV per la qual s'autoritze la modificació, s'indicarà la forma de deslliurament o reposició de fons, segons corresponga.  
  
Article 120. Comptes corrents en institucions financeres  
1. Cada centre disposarà d'un compte corrent principal, obert a nom del centre en una institució financera degudament autoritzada, en el qual s'efectuaran els ingressos i s'ordenaran els pagaments.  
  
2. Per a la realització d'activitats finançades pels programes de mobilitat amb ingressos de caràcter finalista, els centres podran disposar d'altre compte corrent, que en cap cas s'utilitzarà per a atendre les despeses corrents de funcionament del centre. L'obertura d'aquest compte requerirà la prèvia autorització de la direcció de l'ISEACV.  
3. Les ordres de pagament que s'expedisquen contra els comptes es realitzaran amb les signatures mancomunades de la directora o director i secretària o secretari, o administradora o administrador quan n'hi haja; a falta d'algun d'aquests, podran ser suplits per un altre membre de l'equip directiu.  
  
Article 121. Instrumentació comptable  
1. Els llibres per a instrumentar la gestió comptable dels centres de l'ISEACV són: el llibre del compte de gestió, el llibre de comptes bancaris i el llibre de caixa. La seua gestió es realitzarà mitjançant l'aplicació informàtica que determine l'ISEACV.  
2. Les anotacions del llibre del compte de gestió es traslladaran resumidament, al final de l'any, als diferents estats del compte anual de gestió que ha de remetre's a la direcció de l'ISEACV.  
  
  
Article 122. Arxiu de la documentació  
1. Les rendicions de comptes anuals i l'aprovació del consell de centre, així com tota la documentació que serveix de justificació a les operacions econòmiques i comptables, com ara pressupostos, factures, rebuts, talonaris de xecs, còpies d'ordres de transferència i altres justificants, hauran de ser arxivats per ordre cronològic, i hauran de romandre, durant el temps que establisca la normativa aplicable sobre aquest tema, en el mateix centre sota la custòdia de la secretària o secretari o, si n'hi haguera, de l'administradora o administrador, i estarà a la disposició de l'ISEACV, la Intervenció General de la Generalitat, la Sindicatura de Comptes i altres òrgans de control amb competència legal en la matèria.  
  
2. En cas de canvi en la direcció del centre, es produirà el traspàs de la documentació, i caldrà que consell de centre emplene una acta diligenciada que incloga el balanç de la situació econòmica; en qualsevol cas, el director o directora ixent és responsable de l'estat dels comptes.  
  
  
Article 123. Inventari de béns  
Els centres portaran un inventari de béns conforme al que establisca la normativa aplicable de la Generalitat Valenciana.  
  
  
  
TÍTOL VIII  
De l'avaluació dels centres. Sistemes i garanties  
  
CAPÍTOL ÚNIC  
  
Article 124. Naturalesa, òrgans i competències  
1. Els centres de l'ISEACV elaboraran sistemes d'avaluació periòdica, els indicadors de qualitat i els criteris d'avaluació de què seran aprovats pel Consell de Direcció de l'ISEACV.  
2. La persona responsable de qualitat, amb l'equip directiu de cada centre, definirà, revisarà i aprovarà la política i objectius de qualitat, i seran els encarregats del disseny, desenvolupament i implantació dels procediments del Sistema d'Assegurament Intern de la Qualitat (SAIQ) del seu centre. Del sistema d'avaluació i els seus resultats s'haurà de retre comptes a la Direcció General d'Universitats.  
3. El comité de qualitat de cada centre de l'ISEACV estarà integrat per la direcció del centre, direcció d'estudis, subdirecció, una persona responsable de qualitat de cada especialitat, una persona representant del PAS, una persona representant de l'alumnat, una persona representant de l'alumnat diplomat i una persona representant d'empreses ocupadores o representant d'associacions o professionals de reconegut prestigi.  
4. Actuarà com a president o presidenta del comité de qualitat la directora o director del centre.  
5. Tindrà com a funcions l'acceptació i/o redefinició de la política i objectius de qualitat i l'anàlisi dels resultats.  
6. Així mateix, els centres ISEACV sotmetran els seus projectes i gestió educativa a avaluacions cícliques, a través de l'Agència Valenciana d'Avaluació i Prospectiva  
7. Correspon a l'AVAP, en col·laboració amb l'ISEACV, el disseny de l'avaluació externa dels centres. També correspon a l'esmentada agència l'acreditació i avaluació del rendiment del professorat de l'ISEACV.  
  
DISPOSICIONS ADDICIONALS  
  
Primera. Dels ensenyaments  
Els ensenyaments que s'integren en els centres de l'ISEACV, que no siguen els estipulats en l'article 19.2 del Decret 82/2009 es regiran per les disposicions d'organització i funcionament que establisquen les direccions generals competents.  
  
Segona. Altres tipus de centres  
El Consell de la Generalitat podrà establir organitzacions diferents per a aquests ensenyaments o subscriure convenis amb les universitats, d'acord amb l'article 58.4 de la Llei orgànica 2/2006, de 3 de maig, d'educació.  
  
Tercera. Sistemes d'assegurament intern de la qualitat (SAIQ)  
Els sistemes d'assegurament intern de la qualitat (SAIQ) elaborats per cada centre s'emmarcaran dins del que elabore l'ISEACV, l'Institut amb caràcter general en col·laboració i participació de l'AVAP, tal com es preveu en l'article 52 dels Estatuts de l'ISEACV.  
  
Quarta. Avaluació del rendiment  
Correspon a l'AVAP fer el seguiment dels procediments d'avaluació del rendiment docent del personal que establisca i aprove el Consell de Direcció de l'ISEACV.  
  
Cinquena. Reforma del Reglament d'organització i funcionament dels centres integrats en l'ISEACV  
1. La Junta de directors de Centre de l'ISEACV per majoria de dos terços dels seus membres podrà proposar al Consell de Direcció de l'ISEACV la modificació d'aquest reglament.  
2. Una vegada acordada la proposta de modificació del present reglament pel Consell de Direcció, haurà de tramitar-se la seua aprovació per decret del Consell.  
  
Sisena. Limitació a la despesa  
La implementació i posterior desplegament d'aquest decret no tindrà cap incidència en la dotació de tots i cadascun dels capítols de despesa assignats a la conselleria competent per raó de la matèria i en tot cas hauran de ser atesos amb els mitjans personals i materials d'aquesta conselleria.  
  
Setena. Canvi de denominació específica dels centres  
La denominació específica dels centres de l'ISEACV, així com la seua modificació, es realitzarà mitjançant resolució de l'òrgan competent en matèria d'educació Superior».  
  
  
DISPOSICIONS TRANSITÒRIES  
  
Primera. Departaments acadèmics  
Es mantindrà l'estructura actual de departaments als centres mentre no siga desplegada una nova regulació d'aquests ensenyaments.  
  
Segona. Funcions de la inspecció eductiva  
Les direccions dels centres i la inspecció educativa vetlaran pel compliment de tots els preceptes continguts en aquest decret. Es prestarà especial atenció a tot allò que estiga relacionat amb els aspectes organitzatius i curriculars que afecten el personal dels centres.  
  
  
Tercera. Adscripció de centres  
Els centres superiors adscrits a algun dels centres de titularitat de la Generalitat, s'atendran a allò disposat en aquest decret en tot el que resulte d'aplicació conforme a la normativa vigent.  
  
Quarta. Cicles Formatius d'Ensenyaments Artístics  
Mentre s'elabora i es publica la normativa adient que determine el futur dels cicles formatius de grau mitjà i grau superior d'ensenyaments artístics d'Arts Plàstiques i Disseny, que a hores d'ara conviuen amb els títols de Grau i Màster en Ensenyaments Artístics Superiors als centres de l'ISEACV, així com l'Ordre conjunta de la Conselleria d'Innovació, Universitats, Ciència i Societat Digital i la Conselleria d'Educació, Cultura i Esport, amb l'informe favorable previ de les conselleries competents en matèria d'hisenda i de funció pública com estableix las disposició transitòria segona, punt 2 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, aquests ensenyaments s'atendran al que disposa el Decret 252/2019, de 29 de novembre, del Consell, de regulació de l'organització i funcionament dels centres públics que imparteixen ensenyaments d'Educació Secundària Obligatòria, Batxillerat i Formació Professional en tot allò que els siga d'aplicació, i a les instruccions publicades per la unitat administrativa competent en aquests cicles formatius sobre ordenació acadèmica i d'organització de l'activitat docent dels centres docents de la Comunitat Valenciana que impartisquen Ensenyaments Professionals d'Arts Plàstiques i Disseny  
  
  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions normatives de rang igual o inferior que s'oposen al que s'estableix en el present decret, referides a l'organització i funcionament dels centres d'ensenyaments artístics superiors integrats en l'ISEACV.  
  
  
DISPOSICIONS FINALS  
  
Primera. Desplegament  
S'autoritza les conselleries competents en matèria d'educació i d'universitats a dictar els actes i les disposicions necessaris per al desplegament i l'execució d'aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 5 d'agost de 2022  
  
El president de la Generalitat,  
XIMO PUIG I FERRER  
  
La consellera d'Innovació, Universitats,  
Ciència i Societat Digital,  
JOSEFINA BUENO ALONSO


Còpia Permalink ELI